title: Sodomka

text: Josef Sodomka nuorempi oli Laurin & Klementillä harjoittelijana vuosina 1923–1925 ja innostui samalla autoista. Palattuaan Vysoké Mýtoon hän keksi uuden liikeidean yrityksen pelastamiseksi. Samana vuonna yritys aloitti autokorien valmistamisen. Ensimmäinen autonkori valmistettiin Praga Mignonin alustalle paikallisen liikemiehen, Jan Šplíchalin tilauksesta. Ensimmäinen tilaus limusiinin korista saatiin 1927 ja samalla yrityksessä alettiin panostaa edustusautojen valmistukseen. Vuonna 1929 valmistui ensimmäinen urheiluautonkori, joka oli rakennettu Pragan alustalle.


title: Sodomka

text: Henkilöautonkoreja rakennettiin muun muassa Laurin & Klementin, Škodan, Aeron, Jawan, Tatran, Duesenbergin ja Mercedes-Benzin alustoille. Ensimmäiset autokorit olivat puisia ja keinonahalla vuorattuja. Koreja rakennettiin sekä yksityisille asiakkaille että autotehtaille ja määrät vaihtelivat yksittäiskappaleista pieniin sarjoihin.


title: Sodomka

text: Yrityksen ensimmäinen, 14-paikkainen linja-autonkori valmistui vuonna 1928. Alustana oli Škoda 125. Tuohon aikaan piirustukset oli tapana tehdä 1:1-mittakaavassa, mikä tuotti ongelmia 6-7 metriä pitkän linja-auton suunnittelussa. Muita linja-autojen alustojen valmistajia olivat Praga, Tatra ja Walter. Ensimmäinen paikallisliikennekäyttöön tarkoitettu linja-auto valmistui 1939 ja seuraavana vuonna valmistui 14 MAN:n ja Siemensin alustoille tehtyä johdinautoa.


title: Sodomka

text:
Vuonna 1931 yritys siirtyi Josef Sodomka nuoremman hallintaan. 1930-luvun lamasta huolimatta yrityksen tuotteet myivät hyvin ja toimintaa laajennettiin ja henkilöstön määrää kasvatettiin. Saman vuosikymmenen aikana tehtaan nimeksi vakiintui "Carrosserie Sodomka". Tuotteet voittivat muotoilullaan useita palkintoja, muun muassa Brnossa vuonna 1932. Tunnustukset herättivät niin ostavan yleisön kuin autonvalmistajienkin mielenkiinnon. Laajemmat puitteet mahdollistivat aikaisempaa suurempien sarjojen valmistamisen; yritys muun muassa valmisti 85 kappaleen sarjan Tatra T52 -henkilöautoja.
Vuonna 1935 yrityksen toimialoiksi määriteltiin "henkilöautojen, hevosajoneuvojen, perävaunujen, moottorikelkkojen, suksien, urheiluvälineiden, leluautojen, raideliikennekaluston, linja-autojen ja johdinautojen valmistus ja myynti". Henkilö- ja linja-autonkorit olivat kuitenkin edelleen yrityksen ydintoimialoja.


title: Sodomka

text: Kasvanut maine johti vientitilauksiin ja sitä kautta korien valmistamiseen useiden eri merkkien alustoille. Sodomkan koreja tiedetään tehdyn ainakin seuraavien valmistajien pohjille: Bugatti, Lancia, Ford, Chevrolet, Mercedes-Benz, Renault ja Rolls-Royce. Sodomkan tuotteiden asiakaskuntaan kuuluivat muun muassa näyttelijä Jan Werich, jalkinetehtailija Tomáš Baťa ja Tšekkoslovakian presidentin puoliso Hana Benešová.


title: Sodomka

text: Toisen maailmansodan aikana, vuosina 1939 - 1941, syntyi eräs yrityksen tunnetuimmista töistä, virtaviivaisella avokorilla varustettu Aero 50 Dynamik, joita valmistettiin pieni sarja. Henkilöautokorien valmistus kuitenkin hiipui pian materiaalipulan takia. Tehtaassa keskityttiin sen sijaan linja-autojen, ambulanssien ja erilaisten erikoistarkoituksiin suunniteltujen korien valmistukseen. Vuonna 1944 yrityksessä kuitenkin hahmoteltiin jo uudenlaisia henkilöautojen koreja. Sodan jälkeen esiteltiinkin uusia korimalleja jotka oli rakennettu Tatra T57B:n, Aero Minor II:n, Škoda Superb -avoauton ja Škoda 1101:n alustoille. Nämä autot kuuluivat halvempaan hintaluokkaan, jossa itsenäinen korinvalmistaja ei enää kyennyt kilpailemaan hinnalla. Kaiken lisäksi T57:n ja Superbin valmistus lopetettiin pian sodan jälkeen.


title: Sodomka

text: Vuonna 1948 kommunistit kaappasivat vallan Tšekkoslovakiassa ja maassa käynnistettiin omaisuuden pakkokollektivisointi. Samaan aikaan henkilöautokorien valmistus romahti. Josef Sodomka nuorempi lahjoitti yrityksen muodollisesti Tšekkoslovakian valtiolle ja sai siitä hyvästä pitää johtajan paikkansa. Vuonna 1950 salainen poliisi syytti häntä talousrikoksista ja yrityksestä paeta ulkomaille ja kommunistipuolue syrjäytti hänet. Yritys yhdistettiin valtiojohtoisen Karosan alle, minkä jälkeen tehtaalla keskityttiin pääasiassa linja-autojen valmistukseen.


title: Sodomka

text: Kansallistamisen jälkeen valmistettiin muutamia yksittäisiä henkilöautojen erityiskoreja. Vuonna 1948 yritys suunnitteli Tatraplaniin pohjautuvan avoauton, jolle kaavailtiin pienimuotoista sarjavalmistusta. Auto esiteltiin vuonna 1949 Geneven autonäyttelyssä. Auto keräsi runsaasti huomiota Tšekkoslovakian näyttelypisteellä. Se vastasi teknisesti Tatraplania, mutta kori oli kokonaan erilainen. T600K jäi kuitenkin ainoaksi laatuaan, sillä poliittinen tilanne teki kalliiden avoautojen myymisen länteen mahdottomaksi, eikä sille ollut idässä markkinoita. Auto jäi Josef Sodomkan henkilökohtaiseen käyttöön hänen syrjäyttämiseensä asti. Maan kommunistinen johto päätti antaa auton lahjaksi Josif Stalinille hänen 70-vuotissyntymäpäivänään.


title: Sodomka

text: Vuonna 1949 tehtiin myös Tatra T201 -malliin pohjautunut ambulanssin prototyyppi. Vuonna 1953 valmistui erityiskorilla varustettu Mercedes-Benz ministeri Alexej Čepičkalle sekä 1956 kolme tilaustyötä Škodalle: Škoda 1500 -prototyyppi, Škoda 440:n alustalle tehty laminoitu urheiluautonkori sekä Škoda 976 -prototyyppi.


title: Sodomka

text: Karosa kuuluu nykyään Ivecolle ja toimii nimellä Iveco Czech Republic, a.s..


title: Marylandin yliopistojärjestelmä

text: Marylandin yliopistojärjestelmä eli USM ("University System of Maryland") on Marylandin osavaltion julkisten korkeimman tason opetus- ja tutkimuslaitosten yhteenliittymä Yhdysvalloissa. Siihen kuuluu 11 yliopistoa, kaksi tutkimuslaitosta ja kaksi alueellista koulutuskeskusta. USM on 12. suurin vastaavista Yhdysvaltain yliopistoverkostoista. Sen laitoksissa on yhteensä noin 126 000 opiskelijaa.


title: Marylandin yliopistojärjestelmä

text: Marylandin yliopistojärjestelmän historia juontaa juurensa sen vanhimmasta yksiköstä, Marylandin yliopistosta Baltimoressa. Vuonna 1807 Baltimoreen perustettiin Yhdysvaltain 5. lääketieteellinen oppilaitos ("College of Medicine"), ja vuonna 1812 sitä laajennettiin yliopistoksi perustamalla ja liittämällä yhteen kolme muuta collegea, jumaluusopillinen, oikeustieteellinen sekä filosofinen ("Arts and Sciences").


title: Marylandin yliopistojärjestelmä

text: Vuonna 1920 Marylandin maataloustieteellinen oppilaitos liitettiin Marylandin yliopiston Baltimoren yksikköön. Marylandin yliopistoon liitettiin myös kolme muuta oppilaitosta.


title: Marylandin yliopistojärjestelmä

text: Vuonna 1988 perustettiin varsinainen Marylandin yliopistojärjestelmä (aluksi nimellä "University of Maryland System"), jossa yhdistettiin Marylandin yliopiston viisi kampusta ja 6 osavaltionyliopistoa ja collegea (Bowien, Coppinin, Frostburgin, Salisburyn ja Towsonin osavaltionyliopistot sekä Baltimoren yliopisto).


title: Marylandin yliopistojärjestelmä

text: Marylandin yliopistojärjestelmään kuuluu nykyään 11 yliopistoa, kaksi tutkimuslaitosta ja kaksi alueellista koulutuskeskusta:


title: HMS Manxman (M70)

text: HMS Manxman (viirinumero M70) Britannian Kuninkaallisen laivaston Abdiel-luokan miinalaiva.


title: HMS Manxman (M70)

text: Alus tilattiin 23. joulukuuta 1938 Alexander Stephen and Sonsin telakalta Govanista osana vuoden 1938 laivasto-ohjelmaa. Sen köli laskettiin 24. maaliskuuta 1939 ja alus laskettiin vesille 5. syyskuuta 1940. Alus valmistui 20. kesäkuuta 1941.


title: HMS Manxman (M70)

text: "HMS Manxman" liitettiin palvelukseen otettaessa 1. Miinalaivueeseen. Saksan laivaston sukellusveneen "U-375" laukaisema torpedo osui aluksen konehuoneeseen aiheuttaen massiivista tuhoa 1. joulukuuta 1942. Alus hinattiin Gibraltarille ja edelleen Hawthorne Leslien telakalle Newcastleen.


title: HMS Manxman (M70)

text: "HMS Manxman" palasi palvelukseen huhtikuussa 1945, jolloin se liitettiin Brittiläiseen Tyynenmeren laivastoon. Alus sijoitettiin poistolistalle ja myytiin romutettavaksi 1971.


title: USM

text: USM voi tarkoittaa:


title: Molo (täsmennyssivu)

text: Molo voi tarkoittaa:


title: Saunatonttu

text: Saunatonttu on suomalaisessa kansanperinteessä pieni, ihmisen näköinen olento, joka tulee yleensä saunomaan viimeisiin löylyihin, kun talon väki on saunonut. Saunatonttu on tullut suomalaisiin uskomuksiin saunan ja muiden tonttujen kautta. Joskus saunatontulla on voitu tarkoittaa kiukaassa asustavaa hahmoa, joka paukuttaa kiuasta, jos saunojat ovat esim. heittäneet liikaa löylyä. Saunatontun uskotaan kuitenkin olevan pohjimmiltaan kiltti pikku hahmo.


title: Pili (täsmennyssivu)

text: Pili voi tarkoittaa:


title: Mela (täsmennyssivu)

text: Mela voi tarkoittaa:


title: Tiina Pystynen

text: Tiina Pystynen (s. 11. toukokuuta 1955 Lahti) on kirjailija ja graafikko. Hänet palkittiin vuonna 2010 Suomen sarjakuvaseuran myöntämällä Puupäähatulla.


title: Arvosanametsästys

text: Arvosanametsästys ("The Paper Chase") on James Bridgesin ohjaama yhdysvaltalainen elokuva vuodelta 1973. Elokuva perustuu John Jay Osborn Jr:n romaaniin "The Paper Chase" ja se kertoo Timothy Bottomsin esittämän James T. Hartin ensimmäisestä opiskeluvuodesta Harvardin yliopistossa. Professori Kingsfiediä esitti aikaisemmin paremmin tuottajana tunnettu John Houseman, joka sai roolistaan parhaan miessivuosan Oscar-palkinnon. Houseman näytteli saman roolin myös elokuvaa seuranneessa televisiosarjassa.


title: Huuto pimeydestä

text: Huuto pimeydestä ("Evil Angels" tai "A Cry in the Dark") on vuonna 1988 ensi-iltansa saanut Fred Schepisin ohjaama australialais-yhdysvaltalainen draamaelokuva. Elokuva perustuu tositapahtumiin ja Meryl Streep esittää siinä Lindy Chamberlainia, jonka vauvaikäinen lapsi katoaa perheen vieraillessa Ayers Rockilla. Hän kertoo nähneensä dingon menneen telttaan, jossa vauva nukkui, mutta lehdistö ja suuri yleisö leimaa Chamberlainin murhaajaksi. Sam Neill näyttelee Lindy Chamberlainin aviomiestä Michaelia. Streep sai roolistaan parhaan naisnäyttelijän palkinnon Cannesin elokuvajuhlilla ja oli ehdolla Oscar-palkinnon saajaksi.


title: Huuto pimeydestä

text: Video-oppaassa" vuodelta 1995 Bello Romano antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”. Hän arvosti Streepin näyttelijäntyön ohella elokuvan dokumenttimaista tyyliä.


title: Nuoruuden suloinen lintu

text: Nuoruuden suloinen lintu ("Sweet Bird of Youth") on Richard Brooksin ohjaama yhdysvaltalainen elokuva vuodelta 1962. Elokuva pohjautuu Tennessee Williamsin näytelmään. Elokuvassa Paul Newman esittää Chance Waynea, joka tapailee Geraldine Pagen esittämää entistä filmitähteä Alexandra Del Lagoa, edistääkseen omaa näyttelijänuraansa. Korruptoitunutta poliitikkoa Tom Finleytä esittänyt Ed Begley sai roolistaan parhaan miessivuosan Oscar-palkinnon.


title: Sudenpesä (vuoden 1948 elokuva)

text: Sudenpesä ("Pitfall") on André de Tothin ohjaama yhdysvaltalainen film noir -elokuva vuodelta 1948. Dick Powell esittää elokuvassa naimisissa olevaa vakuutusvirkailija John Forbesia, joka varastettua tavaraa etsiessään ajautuu suhteeseen Lizabeth Scottin esittämän pankkiryöstäjän tyttöystävän Mona Stevensin kanssa.


title: Xu Yuhua

text: Xu Yuhua (yksink.: 许昱华, perint.: 許昱華, s. 29. lokakuuta 1976 Jinhua, Kiinan kansantasavalta) on kiinalainen shakin suurmestari ja naisten maailmanmestari vuodelta 2006.


title: Xu Yuhua

text: Xun uran ensimmäisiä kohokohtia oli naisten Aasian mestaruus 1998, joka toi hänelle naisten suurmestarin arvon. Vuonna 2000 hän voitti ensimmäisen FIDE:n World Cupin Shenyangissa, Kiinassa kukistettuaan finaalissa ukrainalaisen Natalia Zhukovan. 2002 lokakuussa Intian Hyderabadissa Xu voitti World Cupin toistamiseen, finaalivastustajan ollessa tuleva maailmanmestari, bulgarian Antoaneta Stefanova. Naisten maailmanmestaruus tuli 2006 voitolla maaliskuun finaalissa Jekaterinburgissa, Venäjällä järjestetyssä MM-turnauksessa venäläisestä Alisa Galliamovasta. Se toi Xulle myös suurmestarin arvon. Pekingin olympialaisissa 2008 Xu sai yhtenä kuljettaa olympiasoihtua. Mestaruuden Xu menetti seuraajalleen Aleksandra Kostenjukille samana vuonna 2008.


title: Xu Yuhua

text: Viimeksi lokakuussa 2009 Xu voitti naisten FIDE Grand Prix -turnauksen Kiinan Nanjingissa. Syyskuun 2009 listalla Xun Elo-luku oli 2485, joka sijoitti hänet naisissa 20. tilalle. Hänen paras lukunsa on 2517 heinäkuulta 2007.


title: Mikko Salo (urheilija)

text: Mikko Antero Salo (s. 30. elokuuta 1979 Pori) on suomalainen CrossFitin maailmanmestari vuodelta 2009 ja entinen jalkapalloilija.


title: Mikko Salo (urheilija)

text: Jalkapallourallaan Salo pelasi 97 Veikkausliiga-ottelussa. Hänen edustamiaan seuroja ovat olleet Tampere United, FC Lahti ja FC Jazz.


title: Mikko Salo (urheilija)

text: Salo on siviiliammatiltaan paloesimies. Salo löysi CrossFit:n 2007 ammattinsa myötä.


title: Mikko Salo (urheilija)

text: Salo on ensimmäinen eurooppalainen The CrossFit Games -kilpailun eli CrossFitin maailmanmestaruuden voittanut henkilö. Virallinen titteli ”Fittest Man on Earth” (Maailman kovakuntoisin mies).


title: Mikko Salo (urheilija)

text: Hänen Cooper-testituloksensa on 3 700 metriä, leuanvetoennätyksensä 79 toistoa (kippileukoja ) ja maastavetoennätyksensä 255 kiloa.


title: Soi laulu kaunehin

text: Soi laulu kaunehin on suomalaisen laulaja Erkki Junkkarisen kokoelma-albumi vuodelta 2009.


title: Sointu (nimi)

text: Sointu on suomalainen naisen, aikaisemmin myös miehen etunimi, jonka perustuu musiikkitermiin sointu. Nimi Sointu on 1900-luvun alusta lokakuuhun 2018 mennessä annettu Väestörekisterikeskuksen tietojen mukaan 2 359 naiselle ja noin 140 miehelle. Soinnun nimipäivä on 25. lokakuuta. Almanakassa se on ollut vuodesta 1929.


title: Sointu (täsmennyssivu)

text: Sointu tarkoittaa seuraavia:


title: Kuopion Nuorisokuoro

text: Kuopion Nuorisokuoro on kuopiolainen sekakuoro, joka on suunnattu 14–24-vuotiaille nuorille. Toimintansa syksyllä 2005 aloittaneen kuoron taiteellisena johtajana on toiminut alusta asti Jussi Mattila.


title: Kuopion Nuorisokuoro

text: Kuopion Nuorisokuoro pääsi 24.10.2009 yleisön äänillä Suomen paras kuoro -TV-ohjelman finaaliin. Yleisö äänesti kuoron myös kilpailun voittajaksi.


title: Kuopion Nuorisokuoro

text: Vuonna 2010 Kuopion Nuorisokuoro osallistui Suomen lääkäriliiton Hei Kuule Suomi-kiertueelle, jossa Ultra Bra-yhtyeen musiikkia esittivät Sinfoniaorkesteri Tahdistin, kapellimestarinaan Harri Hyppölä, solisteina PMMP-yhtyeen Mira Luoti ja Paula Vesala. Pianon ääressä kiertueella oli itse UB-säveltäjä, Kerkko Koskinen.


title: Kuopion Nuorisokuoro

text: Vuonna 2011 Kuopion Nuorisokuoro aloitti yhteistyön oopperalaulaja Jorma Hynnisen kanssa Spirituals-konserttien merkeissä. Konserteissa toisena solistina kuultiin Jorma Hynnisen tytärtä Ursulaa, pianossa Ilmari Räikköstä. Yhteistyö eteni äänilevylle saakka - keväällä 2012 julkaistiin Deep River-niminen äänite kuoron omakustanteena.


title: Kuopion Nuorisokuoro

text: 2012 keväällä Kuopion Nuorisokuoro liittyi mukaan Kerkko Koskisen suurkokoonpanoon, joka kantoi nimeä Kerkko Koskinen Kollektiivi. Äänite valmistui kesällä 2012 ja levynjulkaisukonsertti pidettiin Helsingin Juhlaviikkojen yhteydessä Huvilateltassa. Yhtye konsertoi harvakseltaan, merkittävimmät muut esiintymiset olivat 2013 Tavastian konsertti, jolla juhlistettiin kultalevymyyntiä, sekä esiintyminen Ruisrockin rantalavalla.


title: Kuopion Nuorisokuoro

text: 2012 joulukuussa Kuopion Nuorisokuoro piti yhteiskonsertin maineikkaan lauluyhtye The Kings Singersin kanssa Kuopion Tuomiokirkossa.


title: Kuopion Nuorisokuoro

text: Syksyllä 2013 Yle Klassinen valitsi Kuopion Nuorisokuoron Yleisradion vuoden nuorisokuoroksi. Kuoron joulukonsertti radioitiin suorana Kuopion Pyhän Johanneksen kirkosta 1. adventtina 2013


title: Pomponius Mela

text: Pomponius Mela (ensimmäinen vuosisata) oli roomalainen kartografi. Hän oli syntynyt Etelä-Hispaniassa. Nimi Pomponius kertoo, että hän kuului tunnettuun roomalaiseen plebeijisukuun, johon kuuluivat myös Ciceron ystävä Pomponius Atticus sekä kirjailija Publius Pomponius Secundus. Muita on mainittu Tacituksen "Annaaleissa". Jotkut ovat olettaneet, että hän on sama kuin Senecan vanhemman poika Lucius Annaeus Mela eli filosofi Seneca nuoremman veli.


title: Pomponius Mela

text: Hänen pääteoksensa "De situ orbis" on luultavasti noin vuodelta 43–44, kun Claudius oli vallannut Britannian. Se ilmestyi 1471. Teos on ilmestynyt myös nimellä "De chorographia", ja pieniä eroja lukuun ottamatta ne ovat suurin piirtein samanlaisia. Teoksessa "De chorographia" Skandinavia on nimetty latinaksi "Scadinaviaksi", mutta teoksessa "De Situ Orbis" nimellä "insula Codanonia" (lat., Codanonian saari).)


title: Pomponius Mela

text: Jordanes sanoo lukeneensa teoksen kirjoittaessaan "Geticaa".


title: Jussi Mattila

text: Jussi Mattila on suomalainen kuoronjohtaja. Hän on työskennellyt freelancer-muusikkona ja -toimittajana vuodesta 1998. Aiemmin Mattila on toiminut myös kanttorina ja soitonopettajana. Nykyään hän johtaa useita kuoroja, kuten Kuopion Nuorisokuoroa. Mattilan johtama Kuopion Nuorisokuoro voitti Suomen paras kuoro -tittelin 2009.


title: Kelli

text: Kelli voi tarkoittaa:


title: Thames House

text: Thames House on toimistorakennus Millbankissa, Lontoossa. Thames House sijaitsee Thames-joen pohjoisrannalla muutaman sadan metrin päässä Westminsterin palatsista. Se on ollut MI5:n päämaja vuodesta 1994. Thames Housen suunnitteli sir Frank Baines ja rakensi John Mowlem & Co vuosina 1929–1930.


title: Thames House

text: Rakennuksessa ovat toimineet Imperial Chemical Industries ja kaivosyhtiö Inco. Rakennus siirtyi Britannian hallitukselle 1980-luvun lopulla. Tuolloin siinä oli energiaministeriön tiloja.


title: Thames House

text: Thames Housesta tehtiin MI5:n päämaja laajojen korjaus- ja muutostöiden ja lisärakennuksen rakentamisen jälkeen vuonna 1994.


title: Japaninnokkavarpunen

text: Japaninnokkavarpunen ("Eophona personata") on Itä-Aasiassa tavattava peippoihin kuuluva varpuslintu. Laji on Ayaben ja Fukuchiyaman kaupunkien tunnuslintu.


title: Japaninnokkavarpunen

text: Japaninnokkavarpunen on kooltaan noin 23 cm. Selästään ja vatsastaan japaninnokkavarpunen on ruskehtavan harmaa. Vatsan väri on siipien alla valkoinen. Lajin päälaki ja naaman höyhenet ovat väriltään mustat. Myös pyrstö ja siivet ovat mustat. Siivissä on valkoinen juova. Linnun nokka on suurikokoinen, tukevarakenteinen ja väriltään keltainen.


title: Japaninnokkavarpunen

text: Japaninnokkavarpusta tavataan Japanissa, Siperiassa Ussuri-joen lähistöllä ja Kiinassa. Lajin elinympäristöä ovat Vuoristometsien reunamaat sekä pensaikkoiset alueet. Laji oleskelee yleensä puiden huipuissa. Japaninnokkavarpunen on tavattu kerran Suomessa, 26.5.2002 Haapajärvellä. Lintu oli kuitenkin erittäin todennäköisesti häkkikarkulainen.


title: Japaninnokkavarpunen

text: Japaninnokkavarpusen ravinto koostuu siemenistä, marjoista sekä hedelmistä. Lajin pesimäkausi on heinäkuussa.


title: Luettelo naisten maailmanmestareista shakissa

text: Shakin naisten maailmanmestaruudesta alettiin pelata virallisesti 1927, jolloin Maailman shakkiliitto FIDE otti naisten maailmanmestaruuden suojelukseensa. Ennen toista maailmansotaa 1927-37 pelattiin seitsemän kertaa mestaruudesta, englanninvenäläisen Vera Menchikin voittaessa niistä jokaisen. Menchikin kuoltua 1944 järjestettiin Moskovassa vuonna 1950 turnaus, jonka voittajaksi selviytyi Ljudmila Rudenko. Neuvostopelaajien Rudenkon, Bykovan ja Rubtsovan jälkeen georgialainen Nona Gaprindašvili otti ja piti mestaruutta 16 vuotta 1962–1978. Hänen jälkeensä koitti toisen georgialaisen, Maia Tšiburdanidzen 13-vuotinen valtakausi 1978–1991. Vuonna 1991 naisten shakin valtaistuimelle nousi ensimmäinen kiinalainen, Xie Jun, murtaen neuvostopelaajien 41 vuotta kestäneen hegemonian.


text: Xien jälkeisistä maailmanmestareista yksikään ei pystynyt menestyksellä uusimaan mestaruuttaan, kunnes 2011 vasta 17-vuotias kiinatar Hou Yifan menestyksellisesti puolusti mestaruuttaan intialaista Humpy Konerua vastaan. Tämän jälkeen Hou on voittanut mestaruuden vielä kaksi kertaa 2013 ja 2016. 2010-luvulla Kiina on vakiinnuttanut hallintansa naisten shakissa ja ainoastaan ukrainalaiset Hanna Ušenina ja Marija Muzytšuk ovat kyenneet kerran murtamaan kiinalaisten rintaman.


text: Yleisen maailmanmestaruuden osalta maailmanmestaruuden yhdistymisen myötä palattiin 2008 pitkiin kaksinotteluihin, mutta naiset pelasivat vuosina 2000–2010 cup-muotoisia turnauksia. Vuodesta 2011 eteenpäin naisten maailmanmestaruudesta on pelattu vuorovuosittain cup- ja ottelumuodossa.


text: "Tiettävästi täydellinen lista. 1937 pelatun toisen ottelun Vera Menchikin ja saksalaisen Sonja Grafin välillä, jonka ensinnä mainittu voitti, status on epäselvä."


title: Takapihan tavikset

text: Takapihan tavikset on Ellan ja Aleksin neljäs lastenalbumi, jonka levy-yhtiö Warner Music Finland julkaisi 21. syyskuuta 2009. Levyllä vierailevat muun muassa Kristiina Brask (kappaleessa "Varis Hilton"), Timo Kotipelto ("Ronnie James Biojäteastia"), Jippu ("Kreivitär af Ghan") ja Johanna Kurkela kappaleessa Satakieli.


title: Takapihan tavikset

text: Albumi ylsi Suomen virallisen listan sijalle 37.


title: Bill Chadwick

text: William Leroy Chadwick (10. lokakuuta 1915 New York, Yhdysvallat – 24. lokakuuta 2009) oli yhdysvaltalainen jääkiekkoerotuomari ja -toimittaja, joka on valittu Hockey Hall of Fameen.


title: Bill Chadwick

text: Chadwick aloitti jääkiekkouransa high schoolissa. Hän pelasi nuorena myös baseballia, jossa voitti kaupungin mestaruuden 1933. High schoolin jälkeen Chadwick jatkoi jääkiekkouraansa Fordhamin yliopistossa. Hän pelasi New Yorkin alueen amatöörisarjassa, Metropolitan Amateur Hockey Leaguessa. Vuonna 1935 Chadwick sai kiekon oikeaan silmäänsä. Hän joutui olemaan viikon silmäsairaalassa, mutta silmän näkökykyä ei pystytty pelastamaan. Chadwick jatkoi jääkiekkouraansa New York Roversissa, vaikka toinen silmä oli sokeutunut. Kuitenkin Eastern Hockey League -sarjan ottelussa kaudella 1936–1937 hän sai vastustajan lavan suoraan vasemman silmänsä viereen. Vamma ei ollut vakava, mutta se sai Chadwickin lopettamaan uransa.


title: Bill Chadwick

text: Maaliskuussa 1937 Chadwickia pyydettiin tuomaroimaan Roversien ottelu EHL:ssä, kun tuomari Ray Levis oli jäänyt lumimyrskyyn. NHL:n komissaari Frank Calder pyysi Chadwickiä aloittamaan NHL-uransa linjatuomarina vuonna 1939. Chadwickistä tuli ensimmäisen Yhdysvalloissa syntynyt tuomari. Vuoden päästä hän siirtyi päätuomariksi. Chadwick tuomaroi NHL:ssä vuoteen 1955 saakka. Hän vihelsi yli tuhannessa ottelussa ja oli mukana Stanley Cupin pudotuspeleissä 1939–1955.


title: Bill Chadwick

text: Chadwick tunnetaan tuomarointiuraltaan erityisesti käsimerkeistään. Hän rupesi käyttämään ensimmäisenä tuomarina käsimerkkejä selvittääkseen yleisölle jäähyn syytä. Chadwick esimerkiksi otti ranteestaan kiinni, kun vihelsi kiinnipitämisjäähyn. Hän aloitti tapansa 1943–1944. NHL virallisti käsimerkit 1956, vuosi Chadwickin lopettamisen jälkeen.


title: Bill Chadwick

text: Tuomariuransa jälkeen Chadwick toimi hetken yritysmaailmassa, mutta päätyi pian New York Rangersin otteluiden selostajaksi radioon Marv Albertin pariksi. Vuodesta 1972 vuoteen 1987 hän selosti otteluita televisiossa Jim Gordonin kanssa. He olivat New Yorkin alueen suosituimpia televisiokasvoja.


title: Bill Chadwick

text: Chadwick on valittu uransa ansiosta Hockey Hall of Fameen 1964 ja United States Hockey Hall of Fame 1974. Lisäksi hän sai Lester Patrick Trophyn 1975.


title: HMS Manxman (1916)

text: HMS Manxman oli Britannian kuninkaallisen laivaston vesilentokoneiden emälaiva. Alus valmistettiin Midland Railway Companylta vuonna 1915 lunastetusta matkustajalautasta "SS Manxmanista", joka oli ollut linjalla Heyshamistä Douglasiin.


title: HMS Manxman (1916)

text: Amiraliteetti osti aluksen vuoden 1915 lopulla ja siirsi sen Chathamin telakalle muutettavaksi vesilentokoneiden emälaivaksi. Alukselle rakennettiin kaksi hangaaria sekä lentoonlähtöalusta.


title: HMS Manxman (1916)

text: Alus liitettiin palvelukseen otettaessa Suureen laivastoon Rosythiin, josta se siirrettiin lokakuussa 1917 Välimeren laivastoon.


title: HMS Manxman (1916)

text: Alus poistettiin palveluksesta joulukuussa 1919, minkä jälkeen se myytiin vuonna 1920 Isle of Man Steam Packet Companylle nimellä "SS Caduceus".


title: HMS Manxman (1916)

text: Alus palasi laivastopalvelukseen toisessa maailmansodassa nimellä "HMS Caduceus". Sitä käytettiin tutkaoperaattoreiden koulutusaluksena.


title: HMS Manxman (1916)

text: Aluksella operoivat seuraavat lentokoneet:


title: Taave Junnila

text: Taavetti (Taave) Ananias Junnila (vuoteen 1890 Yli-Maakala, 27. maaliskuuta 1869 Mouhijärvi – 29. tammikuuta 1943 Tyrvää) oli maanviljelijä, kunnallisneuvos ja poliitikko. Hän vaikutti Suomalaisessa puolueessa ja Kansallisessa kokoomuksessa. Hänen vanhempansa olivat Taavetti Ananias Yli-Maakala ja Anna Katrina Junnila. Puoliso oli vuodesta 1890 Matilda Pantti.


title: Taave Junnila

text: Junnila valittiin eduskuntaan vuoden 1908 vaaleissa. Hän uusi paikkansa kolmesti ja päätti työnsä kansanedustajana talvella 1914. Takaisin eduskuntaan, Kokoomuksen edustajaksi Junnila nousi 1922 ja hän oli eduskunnassa aina vuoteen 1936. Presidentin valitsijamies hän oli 1925, 1931 ja vielä jätettyään eduskunnan 1937 ja 1940. Junnila johti Kokoomuksen eduskuntaryhmää 1933–1936.


title: Olavi Nikkilä

text: Olavi Allan Nikkilä (12. huhtikuuta 1922 Sääksmäki – 15. kesäkuuta 2014 Sääksmäki, Valkeakoski) oli suomalainen maanviljelysneuvos ja poliitikko. Hänen puolueensa oli Kansallinen Kokoomus.


title: Olavi Nikkilä

text: Nikkilän vanhemmat olivat maanviljelijä Väinö Ilmari Nikkilä ja Fanny Erika Seppälä. Hänen puolisonsa oli Sisko Marjatta Laaksonen vuodesta 1950 alkaen. Pariskunnalla on kolme lasta.


title: Olavi Nikkilä

text: Nikkilä syntyi Rantoon Nikkilässä 12. huhtikuuta 1922. Hän kävi oppikoulun Toijalan yhteiskoulussa. Jatkosotaan Nikkilä lähti vapaaehtoisena 19 vuoden iässä. Agronomiksi hän valmistui vuonna 1948. Nikkilä toimi Päivölän maatalousoppilaitoksen johtajana vuosina 1955–1985 ja kansanedustajana ja viljeli samanaikaisesti kotitilaansa Rantoolla.


title: Olavi Nikkilä

text: Nikkilä nousi eduskuntaan vuoden 1966 eduskuntavaaleissa. Hän toimi kansanedustajana yhteensä neljä vaalikautta vuosina 1966–1975 ja 1979–1983. Hän ehti toimia myös Kokoomuksen eduskuntaryhmän puheenjohtajana sekä presidentin valitsijamiehenä 1968, 1978 ja 1982.


title: Olavi Nikkilä

text: Luottamustehtäviä Nikkilällä oli muun muassa Kansaneläkelaitoksen hallituksessa ja Valmetin hallintoneuvostossa. Nikkilä toimi Sääksmäen kunnanvaltuuston puheenjohtajana, kun Sääksmäen silta valmistui vuonna 1963, ja kun Sääksmäen valtuusto hyväksyi Sääksmäen ja Valkeakosken kuntaliitoksen. Nikkilä toimi vielä Valkeakosken kaupunginvaltuustossa vuodet 1973–1982 ja kaupunginhallituksessa 1983–1986.


title: Luettelo WBC-liiton naismestareista

text: Seuraavassa on luettelo World Boxing Council -liiton naismestareista.


title: Journal of High Energy Physics

text: Journal of High Energy Physics (JHEP) on kansainvälinen vertaisarvioitu tieteellinen verkkojulkaisu, jonka omistaa Scuola Internazionale Superiore di Studi Avanzati (SISSA) ja julkaisee Institute of Physics Publishing (IOP Publishing). Julkaisun artikkelit ovat saatavilla .pdf- ja .ps-tiedostomuodoissa. JHEP perustettiin vuonna 1997.


title: Journal of High Energy Physics

text: JHEP:n julkaisut sisältävät artikkeleita korkeaenergiafysiikan alueilta:


title: Mark Feehily

text: Mark Michael Patrick Feehily (s. 28. toukokuuta 1980 Sligo, Irlanti) on irlantilaisen poplauluryhmä Westlifen jäsen. Hän johtaa laulua usein Shane Filanin kanssa.


title: Mark Feehily

text: Hänellä on kaksi nuorempaa veljeä, Barry (s. 1985) ja Colin (s. 1989). Hänen vanhempansa ovat Marie ja Oliver Feehily.


title: Mark Feehily

text: Ennen Westlifea Mark, Shane Filan ja Kian Egan kuuluivat yhtyeeseen nimeltä IOU, jossa Mark kirjoitti osittain kappaleet "Everlasting Love" ja "Together Girl Forever".


title: Mark Feehily

text: Mark on myös kirjoittaneet muun muassa seuraavat kappaleet yhdessä yhtyeen muiden jäsenten kanssa:Feehily kertoi olevansa homoseksuaali The Sun -lehden haastattelussa, ja julkisti myös pitkäaikaisen suhteensa Kevin McDaidiin, entisen englantilaisen poikabändin V:n jäseneen. Haastattelussa hän sanoi: ""Seksuaalisuuteni ei rajoita minua ihmisenä, mutta kenelle tahansa on suuri asia olla siitä avoin. Se muutti elämäni täysin ja tunnen oloni paljon onnellisemmaksi ja helpommaksi."" Ennen kaapista tuloaan Feehily ei keskustellut yksityiselämästään. Myöskään yhtyeen manageri Louis Walsh ei tiennyt Feehilyn seksuaalisesta suuntautumisesta valitessaan tämän bändiin.


title: Mark Feehily

text: Mark ja Kevin ovat tapailleet vuodesta 2005 asti tavattuaan Cheerios ChildLine -konsertissa Irlannissa. Pariskunta asuu yhdessä.


title: Rhyl

text: Rhyl () on kylpylä- ja yliopistokaupunki Cardiganinlahden rannalla Walesissa. on kaupunki Denbighshiressä Walesin pohjoisrannikolla. Rhyl on ollut pitkään suosittu rantalomakohde. Matkailuperinne ulottuu aina Viktoriaaniselle ajalle, jolloin se tunnettiin eleganttina yläluokan kohteena. Toisen maailmansodan jälkeen seudun luonne on muuttunut huomattavasti lähimmistä suurkaupungeista saapuneiden turistien johdosta. Se oli pahasti rappeutunut 1990-luvulle tultaessa, mutta sen jälkeen aluetta on uudistettu merkittävin investoinnein. Kaupungin asukasluku oli vuonna 2001 hieman alle 25 000 henkeä.


title: Malpaso Productions

text: Malpaso Productions (ennen The Malpaso Company) on yhdysvaltalaisen elokuvatekijä Clint Eastwoodin perustama elokuvayhtiö, joka tuottaa vain hänen ohjaamiaan ja/tai tähdittämiään elokuvia. Yhtiön nimi on "harha-askel" espanjankielellä.


title: In My Life

text: ”In My Life” on The Beatlesin kappale vuonna 1965 julkaistulta "Rubber Soul" -albumilta. Kappaleen sanoituksen on tehnyt John Lennon. Sävellyksestä Lennonilla ja Paul McCartneyllä on erilaiset muistikuvat. Omasta mielestään McCartney kirjoitti koko melodian, Lennonin mielestä vain väliosan ja harmoniat. Kappale merkittiin yhtyeen silloisen tavan mukaan molempien sanoittamaksi ja säveltämäksi. Vuonna 2018 Harvardin tilastotieteen luennoitsija Mark Glickman ja Dalhousien yliopiston matematiikan professori Jason Brown tutkivat sävellystä ja tulivat siihen tulokseen, että se on selvästi lähempänä Lennonin kuin McCartneyn tyyliä.


title: In My Life

text: ”In My Life” on yksi The Beatlesin tunnetuimmista kappaleista ja se valittiin Mojo-lehden äänestyksessä kaikkien aikojen parhaaksi popkappaleeksi vuonna 2000. Rolling Stone -lehden vastaavassa äänestyksessä se ylsi sijalle 23. Kappaleen barokkivaikutteinen kosketinsoolo on tuottaja George Martinin säveltämä ja soittama.


title: Nouseva Suomi

text: Nouseva Suomi oli suomalainen poliittinen yhdistys, joka perustettiin 5. lokakuuta 1940. Se tähtäsi talvisodan hengen vaalimiseen eli yhtenäisen kansan ihanteeseen, porvarillisen puoluekentän uudelleenjärjestelyyn ja demokratian lujittamiseen kiinteämmän johdon luomisella ja henkilökohtaisen vastuun kasvattamisella. Vaikutuksen arvioidaan jääneen käytännössä vähäiseksi. Järjestön mukaan sen tavoite oli koota kansalaiset niiden valtakunnallisten tunnusten ympärille, joiden arvon "koko kansamme vaistosi vapaussotatalven 1939−1940 yhteisissä suurissa koettelemuksissa".


title: Nouseva Suomi

text: Järjestön perusti äärinationalistisen ja äärioikeistolaisen Akateemisen Karjala-Seuran (AKS) johtaja Vilho Helanen, joka toimi myös hallituksen puheenjohtajana. Nousevaan Suomeen kuului useita merkittävässä asemassa olevia suomalaisia yhteiskunnallisia vaikuttajia, mm. Eljas Erkko. Monet olivat AKS:n tai äärioikeistolaisen Isänmaallisen kansanliikkeen (IKL) jäseniä. IKL kuitenkin sanoutui irti järjestöstä. Sen lisäksi jäseniä oli kaikista porvarillisista puolueista. Järjestöllä oli yhteyksiä myös Suomen kansanpuolueen taustavoimiin.


title: Nouseva Suomi

text: Ryhmä julkaisi ainakin yhden kirjasen nimeltä "Nouseva Suomi". Se julkaistiin vuonna 1940 ja kuului sarjaan "Nousevan Suomen Julkaisuja". 14. helmikuuta 1941 Nouseva Suomi perusti yhdessä Suomen sosiaalidemokraattisen Työläisnaisliiton ja Suomalaisuuden liiton kanssa Väestöliiton Suomen väkiluvun kasvattamiseksi ja elinolojen parantamiseksi.


title: Nouseva Suomi

text: Toiminta hiipui kesäkuussa 1941 alkaneen jatkosodan alussa.


title: Nouseva Suomi

text: Nuosevan Suomen hallituksen muodostivat joulukuussa 1940 seuraavat henkilöt:


title: John Simon

text: John Simon voi viitata seuraaviin henkilöihin:


title: Raisa Räisäsen katoamistapaus

text: Raisa Maria Räisänen (s. 10. maaliskuuta 1983 Tampere) oli 16-vuotias tyttö, joka katosi Tampereen keskustassa lauantaina 16. lokakuuta 1999. Vuosia jatkuneesta poliisitutkinnasta huolimatta katoamistapaus ei ole selvinnyt. Räisänen julistettiin kuolleeksi 15. lokakuuta 2007, ja hänen kuolinpäiväkseen merkittiin 16. lokakuuta 2004, jolloin katoamisesta oli kulunut päivälleen viisi vuotta.


title: Raisa Räisäsen katoamistapaus

text: Poliisi on pystynyt selvittämään Räisäsen liikkeet katoamisyönä tarkasti kello 22.50 asti. Sen jälkeen tiedot ovat silminnäkijöiden havaintojen varassa. Räisänen oli viettänyt iltaa samanikäisen naispuolisen ystävänsä kanssa Hämeenkatu 18:ssa sijaitsevassa ravintola Casablancassa noin kello 21.30–22.00. Hieman ennen kello 23:a Räisäsen ystävä lähti Hämeenkadulta autokyydillä Huittisten Seurahuoneelle, mutta Räisänen ei mahtunut mukaan. Ystävä näki Räisäsen kävelevän Hämeenkadun yli takaisin Casablancan puolelle, mikä on viimeinen varma havainto hänestä.


title: Raisa Räisäsen katoamistapaus

text: Marraskuussa 2017 poliisi tutki katoamista tappona. Tapaus vanhenee siten 20 vuodessa eli vuonna 2019. Tutkinnanjohtaja Paavo Tuomisen mukaan rikosnimike todennäköisesti muutetaan murhaksi määräajan umpeutuessa.


title: Raisa Räisäsen katoamistapaus

text: Raisa Räisänen poistui kotoaan Laalahdenkadulta lauantai-iltana, jolloin hän lähti viettämään iltaa samanikäisen naispuolisen ystävänsä luokse Ruotulaan. Kello 21:n jälkeen he lähtivät bussilla Tampereen keskustaan ja osoitteessa Hämeenkatu 18 sijaitsevaan ravintola Casablancaan. Sinne he saapuivat noin kello 21.30. Räisänen oli 16-vuotias, mutta pääsi sisään ravintolaan väärillä henkilöllisyyspapereilla, jotka oli lainattu täysi-ikäiseltä tuttavalta. Casablancassa Räisänen oli tanssinut iltalomalla olleen varusmiehen kanssa, joka kuitenkin lähti pian takaisin kasarmille. Poliisi on kuulustellut varusmiestä todistajana. Räisänen oli nauttinut alkoholia ja oli päihtynyt, mutta seurassa olleiden mukaan ei kuitenkaan suurissa määrin.


title: Raisa Räisäsen katoamistapaus

text: Tytöt poistuivat Casablancasta noin kello 22. Räisänen soitti viimeisen puhelunsa kello 22.18 poikaystävälleen, joka oli kotijuhlissa Pirkkalassa. Puhelussa Räisänen arveli voivansa itsekin tulla Pirkkalaan, jos saisi jostakin kyydin. Aiemmin oli kerrottu, että myös puhelin olisi vaiennut kello 22.18, mutta vuonna 2016 ilmoitettin kännykän olleen toiminnassa vielä puolenyön jälkeen.


title: Raisa Räisäsen katoamistapaus

text: Hieman ennen kello 23:a Räisäsen ystävä nousi Sokoksen edessä Hämeenkadulla poikaystävänsä ajamaan autoon, jonka määränpäänä oli Huittisten Seurahuone. Kyydissä olivat hänen ja poikaystävän lisäksi kaksi poikaa. Räisästä ei otettu kuljettajan päätöksestä mukaan, koska autoon ei enää mahtunut. Räisänen keskusteli vielä hetken ystävänsä kanssa kadulla. Ystävä ojensi Räisäselle 20 markkaa ja varmisti, että tämän bleiserin taskussa olisi kännykkä, jonka akussa on virtaa. Kaverukset sopivat soittelevansa myöhemmin illalla. Ystävä näki Räisäsen kävelevän Hämeenkadun yli takaisin Casablancan puolelle. Tämä on viimeinen varma havainto hänestä. Poliisin mukaan kello 22.50 jälkeen tiedot Räisäsen liikkeistä ovat epävarmoja.


title: Raisa Räisäsen katoamistapaus

text: Vuoteen 2009 asti julkisuudessa liikkui väärää tietoa Seurahuoneen sijainnista, sillä määränpääksi ilmoitettiin Tampereen Seurahuone, joka sijaitsi Hämeenpuisto 17:ssä, 600 metrin päässä Sokoksesta. On pidetty mahdollisena, että Räisänen olisi ymmärtänyt autoseurueen menevän Huittisten Seurahuoneen sijaan sinne. Räisäsen ystävä ei muista puhuneensa hänen kanssaan lainkaan Seurahuoneelle menemisestä. Poliisi kuitenkin pitää tällaista keskustelua mahdollisena.


title: Raisa Räisäsen katoamistapaus

text: Räisäsen ystävä ei viipynyt Huittisissa pitkään, vaan palasi seurueineen Tampereelle aamuyöllä. Hän soitti Räisäselle matkalta puolenyön jälkeen ja antoi puhelimen soida pitkään, mutta siihen ei vastattu. Ystävä soitti uudelleen noin viisi minuuttia myöhemmin ja antoi puhelimen hälyttää hetken. Lopetettuaan puhelun hän ajatteli Räisäsen soittavan takaisin. Ystävä oletti Räisäsen menneen yöbussilla kotiin. Aamulla Räisäsen äiti yritti soittaa tyttärelleen, mutta puhelin ei enää hälyttänyt, vaan puhelu meni suoraan vastaajaan.


title: Raisa Räisäsen katoamistapaus

text: Kadotessaan Räisäsellä oli yllään musta lyhyt puolihame, punainen olkaintoppi, samettinen lyhythihainen musta paitapusero, musta bleiseri ja sandaalimalliset korkokengät, joissa 10 cm korko. Kännykkä oli malliltaan Nokia 2110i. Puhelin katosi Räisäsen mukana, samoin kuin väärä henkilöllisyystodistus, ja poliisi on etsintäkuuluttanut ne. Ilman lämpötila oli +4 astetta, mutta sää oli poutainen ja tyyni. Yö oli koleasta säästä huolimatta vilkas, sillä Tampereella järjestettiin samanaikaisesti EU:n huippukokous. Turvatoimia oli tiukennettu ja kaupungissa oli poliiseja kaikkialta Suomesta.


title: Raisa Räisäsen katoamistapaus

text: Räisänen julistettiin kuolleeksi 15. lokakuuta 2007, ja hänen kuolinpäiväkseen merkittiin 16. lokakuuta 2004, jolloin katoamisesta oli kulunut päivälleen viisi vuotta.


title: Raisa Räisäsen katoamistapaus

text: Alkuvaiheessa Raisa Räisäsen epäiltiin hukkuneen Tampereen koskiin tai järviin. Räisästä on etsitty ruumiskoirien avulla ja naaraamalla muun muassa Tammerkoskesta sekä alueen isoista ja pienistä järvistä ja ojista. Vuoden 2017 tietojen mukaan Räisästä on etsitty Näsijärvestä viimeksi vuonna 2013.


title: Raisa Räisäsen katoamistapaus

text: 2000-luvun alussa Näsijärven Koljonselällä kalassa olleen miehen uistimeen tarttui pitkiä, vaaleita hiuksia. Mukana olleen parturikampaamokoulutuksen käyneen vaimon mukaan ne olivat naisen hiuksia. Mies pelästyi ja heitti hiukset takaisin veteen. Hän muisti Raisa Räisäsen katoamisesta vasta myöhemmin, ja otti vuonna 2009 yhteyttä keskusrikospoliisiin. Vinkki tarkistettiin sukeltajan ja ruumiskoiran avulla, mutta Pirkanmaan poliisin mukaan kyseisestä kohdasta löytyi vain tukkeja.


title: Raisa Räisäsen katoamistapaus

text: Tutkinta siirtyi syksyllä 2005 keskusrikospoliisin hoidettavaksi. Se oli ainoa KRP:n tutkinnassa ollut katoamistapaus Tampereella.


title: Raisa Räisäsen katoamistapaus

text: Tapauksen tutkintalinjoista erikoisin liittyy syksyllä 2005 saatuun vihjeeseen, jonka mukaan Räisänen olisi Hämeenkadulla noussut mustaan limusiinityyppiseen museoautoon. Poliisin mukaan ainakin kaksi henkilöä olisi pakottanut Räisäsen väkisin auton kyytiin. Museoauton kuljettajaa, matkustajaa tai matkustajia ei ole tavoitettu. Uusista varmoista todistajista huolimatta poliisi pitää mahdollisena, että Räisänen olisi noussut auton kyytiin. Vuonna 2016 poliisi ei ollut sulkenut vihjettä pois, mutta kaikki voitava sen selvittämiseksi oli KRP:n mukaan tehty.


title: Raisa Räisäsen katoamistapaus

text: Ruusuja myynyt opiskelija näki kello 23–24 välisenä aikana Räisäsen näköisen tytön Hämeenkadulla KappAhlin edessä. Silminnäkijän mukaan tyttö oli keskustellut 2–4 nuoren kanssa. Poliisi ei ole tavoittanut kyseisiä henkilöitä. Myöhemmin ruusunmyyjä näki saman tytön kulkevan Kuninkaankatua pohjoiseen.


title: Raisa Räisäsen katoamistapaus

text: Kaupunkilehti Tamperelainen kertoi vuonna 2005, että Räisäsen tapauksesta oli ilmoitettu uusia vihjeitä. Niihin liittyi havaintoja autoista ja ulkomaalaisista miehistä. Autohavaintoja oli kolme. Niistä ensimmäisessä kullanvärinen Mercedes-Benz pysähtyi Hämeenkadun ja Kuninkaankadun risteyksessä vaaleahiuksisen tytön kohdalle. Autossa oli ollut ulkomaalaisen näköisiä miehiä. Toinen havainto oli Vanhan Postin kohdalta, jossa noin 30-vuotias ristiverinen mies oli taluttanut itseään pidempää vaaleaa naista henkilöautolle, jonka luona oli seissyt kaksi ulkomaalaisen näköistä miestä. Kaikki neljä olivat nousseet autoon, joka oli mahdollisesti Citroën Visa. Kolmanteen havaintoon liittyi punainen Ford Escort. Sillä liikkunut pienikokoinen ulkomaalainen mies oli jutellut Sokoksen edessä palelleen tytön kanssa katoamisyönä kello 22.45 ja 01 välisenä aikana.


title: Raisa Räisäsen katoamistapaus

text: Vuonna 2008 miestodistaja ilmoitti tanssineensa Tampereen Seurahuoneella Räisäsen näköisen tytön kanssa kahden kappaleen ajan. Tyttö kertoi tulleensa ravintolaan, koska hänen ystävänsä ovat tulossa sinne. Jakkupukuun ja korkokenkiin pukeutunut tyttö oli asiakaskuntaan nähden hyvin nuori. Hän oli kylmissään ja kädet olivat ”aivan jäässä”. Myöhemmin mies ei enää löytänyt tyttöä ravintolasta. Poliisi pitää todennäköisenä, että kyseessä oli Raisa Räisänen.


title: Raisa Räisäsen katoamistapaus

text: Tammikuussa 2009 esiin tuli uusia todistajia. Kello 23.53 tamperelaispariskunta oli palaamassa ravintola Kaksista kasvoista Kauppakadulta, kun heidän huomionsa kiinnittyi kevyesti pukeutuneeseen nuoreen tyttöön, joka käveli nopein askelin Kuninkaankatua pohjoiseen Kauppakadun ja Hämeenkadun välisellä osuudella. Poliisi on löytänyt pariskunnan valvontanauhasta ja siten pystynyt selvittämään havainnon tarkan ajankohdan. Todistus sopii yhteen Tampereen Seurahuoneella tehdyn havainnon kanssa, vaikkakin pukeutumisen kuvauksessa on ristiriitoja.


title: Raisa Räisäsen katoamistapaus

text: Toukokuussa 2009 poliisi alkoi tutkia uutta vihjettä. Siinä silminnäkijä oli nähnyt tuntomerkkeihin sopivan naisen kello 22 jälkeen Tampereella ravintola Teerenpelissä. Nainen oli tanssinut ravintolan alakerrassa. Tanssilattialla hänen seurassaan oli ollut isokokoinen, pitkä ja tumma afrikkalaistaustainen mies sekä mahdollisesti marokkolainen, lyhyempi noin 170–180 senttiä pitkä mies. Tanssin jälkeen nainen oli palannut pöytäänsä ja alkanut sen jälkeen moittia kahta romaninaista lompakkonsa tai kännykkänsä varastamisesta. Tämän jälkeen paikalle saapui 40–50-vuotias romanimies sekä ravintolan järjestyksenvalvoja, joka selvitteli asiaa. Silminnäkijä havaitsi saman naisen uudestaan kello 23 aikaan ylittämässä Hämeenkatua, josta hän oli jatkanut matkaansa Kauppakatua pitkin kohti Keskustoria. Nainen oli ollut vähissä vaatteissa ja kulkenut horjuen.


title: Raisa Räisäsen katoamistapaus

text: Keskusrikospoliisin tutkinnanjohtaja ja rikoskomisario Paavo Tuominen kertoi marraskuussa 2017, että Räisäsestä on tallessa valvontakamerakuvia katoamisillalta, mutta niiden sisältöä ei tutkinnallisista syistä avata. Kuvat ovat peräisin kellonajoilta ennen katoamista, jolloin hän liikkui ystäviensä seurassa, eikä niillä siten ole tutkinnallista merkitystä.


title: Raisa Räisäsen katoamistapaus

text: Vuonna 2015 tamperelainen taksinkuljettaja otti yhteyttä poliisiin. Hän ilmoitti ottaneensa lokakuun 16. ja 17. välisenä yönä Hämeenkadulta kyytiin Räisäsen tuntomerkkeihin sopivan, kylmissään olevan nuoren naisen. Mukana oli ollut ulkomaalaistaustainen, todennäköisesti turkkilaissyntyinen mies, joka oli naista lyhyempi ja jonka ikää oli vaikea arvioida. Tyttö oli noussut etupenkille, kun mies keskusteli auton takana tuttavalleen. Pelokas nainen oli sanonut: ”Mitenköhän minulle käy?”. Kuljettaja rauhoitteli tyttöä ja tarjoutui viemään hänet kotiinsa, mutta tyttö oli kieltäytynyt. Kun mies palasi autoon, asiasta ei enää puhuttu. Kuljettaja vei kaksikon miehen pyynnöstä noin kymmenen kilometrin päähän Multisiltaan, Multiojankatu 28:ssa sijaitsevalle kerrostaloalueelle. Havainto synnytti tutkinnassa kokonaan uuden linjan. Poliisi piti kuljettajan kertomusta ja havaintoja uskottavina ja merkityksellisinä. Tammikuussa 2018 taksinkuljettajan kertomus oli tutkinnan päälinja, ja poliisi piti kertomusta edelleen uskottavana.


title: Raisa Räisäsen katoamistapaus

text: Taksinkuljettajan havainnoista kerrottiin toukokuussa 2016 MTV3:n "Vinkkimiehet"-ohjelmassa. Lyhyen ajan sisään poliisi sai 15–20 uutta vihjettä.


title: Raisa Räisäsen katoamistapaus

text: Kesäkuussa 2016 poliisi ilmoitti aikovansa etsiä Raisa Räisästä kilometrin säteeltä viimeisestä havaintopaikasta Multisillasta. Poliisi epäili, että Räisänen on surmattu ja ruumis kätketty. Rikoskomisario Paavo Tuomisen mukaan KRP oli saanut "Vinkkimiehet"-sarjan myötä yleisövihjeitä ja valokuvia kaivannoista, jotka olivat havaintopaikasta alle kilometrin etäisyydellä. Nämä kaivannot poliisi aikoi tutkia ruumiskoiran avulla. Poliisi kertoi myös selvittäneensä Multiojankadulla asuneiden ulkomaalaistaustaisten henkilöiden liikkeitä. Osoitteessa Hämeenkatu 16 oli aikoinaan sijainnut pizzeria, jonka omistajaa ja työntekijöitä pyrittiin nyt jäljittämään. Vihjeiden perusteella kyseisiä turkkilaistaustaisia työntekijöitä asui vuonna 1999 Multisillassa. Poliisi puhutti alueen ulkomaalaistaustaisia asukkaita, mutta kuulemiset eivät johtaneet läpimurtoon. Poliisi ilmoitti käyvänsä seuraavaksi samaan tutkintalinjaan liittyen läpi taloissa mahdollisesti asuneita pimeitä vuokralaisia. Kaivannot tutkittiin ruumiskoirien avulla, mutta mitään ei löytynyt.


title: Raisa Räisäsen katoamistapaus

text: Tammikuussa 2018 poliisi kertoi epäilleensä turkkilaista miestä Räisäsen mahdolliseksi surmaajaksi jo vuonna 2009. Asiaan liittyi tuolloin kaksi vihjettä. Toinen todistaja kertoi ajaneensa autolla ja nähneensä Tampereen City Sokoksen kulmalla tytön ja hänen tuntemansa pizzeriassa työskentelevän turkkilaisen miehen. Toinen todistaja kertoi nähneensä Räisäsen näköisen tytön Hämeenkatu 16:n kohdalla kävelemässä turkkilaistyyppisen miehen kanssa. Poliisi teki kuulusteluja ja löysi kyseisen miehen, mutta hän kiisti olleensa Räisäsen kanssa tekemisissä. Miestä ei kuitenkaan vuonna 2018 ollut kokonaan poissuljettu mahdollisten epäiltyjen joukosta.


title: Raisa Räisäsen katoamistapaus

text: Poliisi teki etsintöjä vesistöalueella Multisillassa huhti-toukokuussa 2018. Niitä suoritettiin noin kahden-kolmen kilometrin säteellä Räisäsen oletetusta katoamispaikasta Multiojankadulta. Etsinnät perustuivat aiemman taksikuskin havainnon lisäksi poliisille vuonna 2016 tulleeseen havaintoon, jonka mukaan Räisäsen katoamisen aikaan henkilöauto oli liikkunut erikoisissa paikoissa Multisillassa vesistön lähellä. Etsinnät eivät kuitenkaan tuottaneet tulosta.


title: Raisa Räisäsen katoamistapaus

text: Lokakuussa 2016 poliisi kertoi lisävihjeitä Raisa Räisäsen tapaukseen liittyen. Uutena tietona kerrottiin muun muassa se, että Räisäsen puhelin ei sammunutkaan klo 22.18 vaan puhelin oli hälyttänyt vielä puolenyön jälkeen ystävän yrittäessä soittaa siihen kaksi kertaa. Räisäsen puhelimen malliksi korjattiin Nokia 2110i. Puhelinta ei ole löydetty. Poliisi kertoi myös, että Räisäsen katoamisyönä eräs Armonkallion kaupunginosan asukas oli valveilla Formula 1 -kisojen takia ja kuullut ulkoa kaksi kovaa kirkaisua kello 2 ja 3 välillä. Poliisi on ottanut tämän vaihtoehdon vakavasti ja tehnyt myös telekuunteluoperaation kyseisessä kaupunginosassa. Myös useat silminnäkijähavainnot viittaavat mahdollisuuteen, että Räisänen käveli Armonkalliolle tai sen läpi. Useissa havainnoissa kerrotaan hänen kulkeneen toisen naisen seurassa.


title: Raisa Räisäsen katoamistapaus

text: Tammikuussa 2017 poliisin ilmoitettiin salakuunnelleen Tampereen yliopistollisessa sairaalassa työskennelleen lääkärin puheluita vuonna 2006. Noin 30-vuotias lääkäri oli alkanut seurustella lokakuussa 2000 erään tamperelaisnaisen kanssa, ja huhtikuussa 2001 nainen huolestui lääkärin puheista, joissa tämä kerskaili tietävänsä mitä Raisa Räisäselle tapahtui ja ettei tätä koskaan löydettäisi. Tekoon oli miehen mukaan osallistunut henkilöitä, joiden ei ikinä uskottaisi sekaantuneen siihen.


title: Raisa Räisäsen katoamistapaus

text: Nainen uskoi miehen surmanneen Räisäsen ja ilmoitti epäilystään poliisille. Mies oli naisen mukaan myös viehtynyt väkivaltaan sekä ”maanisen seksuaalinen”. Naisen tarinaa tuki se, että mies asui Armonkalliolla, jonka läpi Räisänen mahdollisesti kulki. Lisäksi luottokorttitietojen mukaan lääkäri vieraili katoamispäivänä armonkalliolaisessa baarissa. Poliisin teoria oli, että Räisänen oli tavannut lääkärin ja mennyt tämän asunnolle.


title: Raisa Räisäsen katoamistapaus

text: Poliisi haki Tampereen käräjäoikeudelta televalvontalupaa ja myöhemmin telekuuntelulupaa miehen puhelinliittymiin. Salakuuntelua tehtiin noin kuukausi, kunnes luvat umpeutuivat. Teletietoja valvottiin tammikuusta marraskuuhun 2006. Kuulusteluja ei koskaan tehty. Salaisessa tiedonhankinnassaan poliisi päätyi kuitenkin käsitykseen, etteivät lääkärin liikkeet sovi Räisäsen katoamiseen kovin hyvin, eikä häntä enää epäillä. Lääkäri vaihtoi sittemmin työpaikkaa, muutti pois Tampereelta ja myöhemmin kuoli. Poliisi oli paljastanut hänelle salakuuntelun marraskuussa 2011.


title: Raisa Räisäsen katoamistapaus

text: Maaliskuussa 2017 uutisoitiin KRP:n tutkimasta vihjeestä, jonka mukaan tamperelainen mies olisi vuonna 2013 tunnustanut surmanneensa Räisäsen ampumalla ja haudanneensa tämän ruumiin omille mailleen Pälkäneelle. Asiasta kerrottiin MTV3:n"Rikospaikka"-ohjelmassa. Vihjeen mukaan tamperelaismies olisi tunnustanut teon juuri ennen kuolemaansa Tampereen keskustassa sijainneen pubin omistajalle. Tämä taas kertoi asiasta kolmannelle osapuolelle syksyllä 2013. Pubin omistaja kuoli 2014. Kolmas osapuoli kertoi asiasta poliisille.


title: Raisa Räisäsen katoamistapaus

text: ”Tunnustuksesta” pubin omistajalta kuullut mies ilmoitti asiasta poliisille vuonna 2015, ja häntä on kuultu esitutkinnassa. Poliisi kertoi suhtautuvansa vihjeeseen vakavasti, mutta piti tarinan todenperäisyyttä silti epävarmana, koska asia tuli poliisin tietoon kahden vuoden viiveellä. Sekä ”tunnustuksen” tehnyt mies että sen kuullut pubin omistaja ovat kuolleet. Poliisi puhutti miehen omaisia, joiden mielestä tunnustus ei pitänyt paikkaansa.


title: Raisa Räisäsen katoamistapaus

text: Poliisi aikoi kevään 2017 aikana ruumiskoirien avulla etsiä mahdollisia hautapaikkoja Pälkäneen seudulla, jossa Räisäsen surman ”tunnustanut” mies omisti maita ja kiinteistöjä. Poliisi tutki alueen lopulta syksyllä. Mitään ei kuitenkaan löytynyt, ja samalla Pälkäneen ampumiseen liittyvä tutkinta lopetettiin. Keskusrikospoliisin tutkinnanjohtaja ja rikoskomisario Paavo Tuominen kertoi jo ennen etsintöjä, että tunnustusta pidetään epätodennäköisenä, mutta vihjeet tarkistetaan silti.


title: Raisa Räisäsen katoamistapaus

text: Marraskuussa 2017 poliisi tutki tapausta tappona. Olosuhteet eivät kuitenkaan poissulje tapaturman mahdollisuutta. Tapahtuman mystisyyttä on sanottu kuvaavan se, että poliisi ei ole edes varma, onko kyseessä rikos. Tutkinnanjohtaja, keskusrikospoliisin rikoskomisario Paavo Tuominen kertoi tammikuussa 2018, että rikosnimike todennäköisesti muutetaan murhaksi nykyisen määräajan umpeutuessa.


title: Raisa Räisäsen katoamistapaus

text: Paavo Tuomisen mukaan henkirikostutkinta liittyy lähinnä katoamisen poikkeuksellisiin olosuhteisiin. Raisa Räisäsen taustassa ei ole mitään sellaista, mikä selittäisi katoamisen. Olosuhteet ovat poikkeukselliset, kun Räisäsen kaltainen nuori katoaa kaupungin keskustasta jälkiä jättämättä.


title: Raisa Räisäsen katoamistapaus

text: Raisa Räisäsen isoisä, varatuomari Pentti Räisänen, toivoi syksyllä 2016, että poliisi lopettaisi pojantyttärensä katoamisen tutkinnan. Hänen mukaansa julkisuus tuntuu raskaalta ja ikävän tapauksen vatvominen vuosien saatossa on turhaa.


title: STS-41-D

text:
STS-41-D oli Nasan avaruussukkulaohjelman 12. ja Discovery-sukkulan ensilento. Alun perin 25. kesäkuuta suunniteltu laukaisu jouduttiin peruuttamaan aivan viime hetkellä moottoreiden jo käynnistyttyä. Sukkula jouduttiin rullaamaan takaisin huoltohalliin korjauksia varten. Moottorinvaihdon jälkeen laukaisu lopulta onnistui Kennedyn avaruuskeskuksesta 30. elokuuta 1984 kello 12:41 UTC-aikaa. Sukkula laskeutui Edwardsin lentotukikohtaan 5. syyskuuta kello 15:37.
Sukkulan komentajana toimi STS-4-lennon veteraani Henry Hartsfield. Ensimmäisellä lennollaan olivat lentäjä Michael Coats, tehtäväspesialistit Judith Resnik, Steven Hawley ja Richard Mullane sekä McDonnell-Douglasin hyötykuormaspesialisti Charles Walker, joka tutki lennolla lääkkeiden valmistusta painottomuudessa.
Hyötykuormana oli perutulta STS-41-F-lennolta kolme tietoliikennesatelliittia, amerikkalainen SBS-D, kanadalainen Telstar 3-C sekä Yhdysvaltain laivaston SYNCOM IV-2, toiselta nimeltään Leasat-2. Kaikki satelliitit irrotettiin onnistuneesti kiertoradoilleen. Lisäksi lennolla oli mukana 30-metrinen kokoontaittuva OAST-I-aurinkopaneeli, jota testattiin mm. tulevia avaruusasemia varten.


title: Pentti Huovinen

text: Pentti Huovinen (s. 14. lokakuuta 1956 Helsinki) on Turun yliopiston bakteeriopin professori. Elokuussa 2014 hänet nimitettiin Turun yliopiston lääketieteellisen tiedekunnan dekaaniksi. Ennen siirtymistään Turun yliopistoon syksyllä 2010 hän toimi Terveyden ja hyvinvoinnin laitoksen (THL) ja sitä edeltäneen Kansanterveyslaitoksen (KTL) tutkimusprofessorina, osastonjohtajana sekä Kansanterveyslehden päätoimittajana. Hän on tehnyt tutkimustyötä KTL:n, THL:n ja Turun yliopiston lisäksi Harvard Medical Schoolissa Bostonissa ja saanut johtamistaidon koulutuksen Philadephiassa Wharton Schoolissa. Hän on julkaissut runsaat 400 tieteellistä artikkelia ja oppikirjan kappaletta ja toimittanut oppikirjoja. Vuonna 2009 hän oli Helsingissä järjestetyn European Congress of Clinical Microbiology and Infectious Disease -kongressin presidentti. Kongressi oli toiseksi suurin Suomessa koskaan järjestetty kongressi, johon otti osaa yli 8000 henkeä 101 eri maasta.


title: Pentti Huovinen

text: Huovinen on toiminut kolumnistina muun muassa maakuntaradioissa ja Turun Sanomissa, julkaissut useita tietokirjoja sekä toiminut "Suomalaisen Lääkärikirjan" (WSOY 2006) päätoimittajana. Hän on saanut muun muassa lääketieteen toimittajien myöntämän Hyvän Tiedon Omenan 1997, Tiedonjulkistamisen valtionpalkinnon 2008 sekä Euroopan kliinisen mikrobiologian ja infektiotautien yhdistyksen (ESCMID) Award of Excellence –palkinnon 2008. Finland Convention Bureaun Pro Congress palkinto hänelle myönnettiin 2010. Suomen tietokirjailijat ry myönsi Pentti Huoviselle Warelius-tietokirjailijapalkinnon vuonna 2012.


title: Pentti Huovinen

text: Huovinen oli kokoomuksen ehdokkaana vuoden 2007 eduskuntavaaleissa, ja tuli ensimmäiselle varasijalle. Turun kaupunginvaltuustoon hänet valittiin vuonna 2008.. Hän on toiminut lisäksi Varsinais-Suomen sairaanhoitopiirin valtuuston puheenjohtajana 2009-2013, Turun kaupunginvaltuuston Kokoomuksen valtuustoryhmän puheenjohtajana ja varapuheenjohtajana 2013-2014 sekä Turun ja Kaarinan yhteisen kirkkovaltuuston puheenjohtajana.


title: Luoteiset Havaijisaaret

text: Luoteiset Havaijisaaret eli Leeward-saaret ovat joukko Havaijisaariin kuuluvia, pääsaarten Kauain ja Niihaun luoteispuolella sijaitsevia pieniä saaria ja atolleja. Saaret kuuluvat Midwaysaaria lukuun ottamatta Havaijin osavaltioon. Saarten kokonaismaapinta-ala on noin 8 km².


title: Luoteiset Havaijisaaret

text: Luoteisiin havaijisaariin kuuluvat:


title: Pat Quinn (poliitikko)

text: Patrick Joseph ”Pat” Quinn III (s. 16. joulukuuta 1948) on yhdysvaltalainen demokraattisen puolueen poliitikko. Hän toimi Illinoisin osavaltion kuvernöörinä vuosina 2009–2015. Hän nousi kuvernööriksi varakuvernöörin paikalta tammikuussa 2009 sen jälkeen, kun Illinoisin senaatti oli erottanut edellisen kuvernöörin Rod Blagojevichin.


title: Keuhkonsiirto

text: Keuhkonsiirto on toimenpide, jossa vaikeasta keuhkosairaudesta kärsivälle potilaalle siirretään yksi keuhko tai molemmat keuhkot. Lisäksi tehdään blokkisiirtoja, joissa myös sydän siirretään. Keuhkonsiirtoja tehdään muun muassa fibroosin, emfyseeman ja sydänvian aiheuttaman keuhkosairauden takia. Hyljintä ja infektio ovat riskeinä elinsiirron jälkeen.


title: Keuhkonsiirto

text: Ensimmäinen keuhkonsiirto tehtiin Yhdysvalloissa vuonna 1963. Suomessa tehdään vuosittain noin 10–15 keuhkonsiirtoa. Ensimmäinen keuhkonsiirto Suomessa tehtiin vuonna 1990. Blokkisiirto oli tehty jo vuonna 1988.


title: Keuhkonsiirto

text: Keuhkosiirrokkaiden etujärjestönä toimii Suomessa vuonna 1990 perustettu Sydän- ja keuhkosiirrokkaat SYKE ry.


title: Keuhkonsiirto

text: Keuhkonsiirtoon voidaan ryhtyä kystisen fibroosin takia, jos keuhkojen toiminta on erityisen heikkoa. Ensimmäinen kystisestä fibroosista kärsineen keuhkonsiirto tehtiin Pittsburghissa vuonna 1984.


title: Sofiero (olut)

text: Sofiero Original (5,2 t-%) on Kopparbergin panimon vaalea lager. Se on Ruotsin Systembolagetin myydyin olut, joka myös sijoittui toiseksi vuoden 2004 World Beer Cupissa eurooppalaisten lageroluiden sarjassa. Suomessa Sofiero Originalin alkoholipitoisuus on 4,6 t-%.


title: Leewardsaaret (Karibia)

text: Leewardsaaret ovat Pienten Antillien pohjoisimman saariryhmän nimi Karibianmerellä. Nimitys merkitsee "suojanpuoleisia" saaria. Purjelaivojen aikakaudella suotuisin reitti Afrikan rannikolta länteen toi purjelaivat Pienille Antilleille, usein saarijonon puoliväliin suunnilleen Dominican ja Martiniquen saarten kohdalle. Koska vallitseva tuuli puhaltaa kaakosta, tuosta pisteestä pohjoiseen olevat saaret sijaitsivat myötätuulen eli "suojan" puolella ja siitä etelään sijaitsevat saaret vastatuulen eli "tuulen" puolella. Martiniquesta etelään sijaitsevia saaria kutsutaan vastaavasti Windwardsaariksi.


title: Leewardsaaret (Karibia)

text: Edellä esitetty jako Leeward- ja Windward -saariin perustuu englantiin. Muissa kielissä jakopiste saattaa olla eri paikassa. Esimerkiksi ranskassa, saksassa ja espanjassa kaikkia Atlantin puolella olevia Pieniä Antilleja kutsutaan suojanpuoleisiksi ja tuulenpuoleisiksi kutsutaan Venezuelalle kuuluvasta Margaritasta länteen Etelä-Amerikan rannikkoa pitkin sijaitsevaa saarijonoa.


title: Lawrence Bender

text: Lawrence Bender (s. 17. lokakuuta 1957) on yhdysvaltalainen elokuvatuottaja, joka on tuottanut myös kaikki Quentin Tarantinon ohjaamat elokuvat paitsi elokuvaa Death Proof. Lawrence tuotti pari elokuvaa vuonna 1989, kunnes hän tapasi Tarantinon, jolla oli idea ja käsikirjoitus elokuvasta, joka sijoittuisi autotalliin. Tarantino myös sanoi, että se saataisiin tehtyä 50 tuhanella dollarilla. Lawrence luki Tarantinon käsikirjoituksen tästä elokuvasta, Reservoir Dogsista ja innostui siitä toden teolla ja rupesi keräämään rahaa elokuvaa varten. Elokuva menestyi hyvin ja nosti Lawrencea korkeammalle urallaan. Hän tuotti myös Quentinin toisen elokuvan Pulp Fiction, joka oli jättimenestys. Lawrence sai tästä Oscar-ehdokkuuden kategoriassa "Paras elokuva". Palkinto kuitenkin meni Forrest Gumpille. Lawrence on myös näytellyt pienissä cameo-rooleissa esim. Tarantinon Reservoir Dogsissa kadulla juoksevaa poliisia ja Pulp Fictionissa 50-luvun ravintolassa Zorro-asusteeseen pukeutunutta tarjoilijaa. Hän oli ehdolla Oscariin toisen kerran kategoriassa "Paras elokuva" vuonna 1997 elokuvasta Will Hunting.


title: David de Gea

text: David de Gea Quintana (s. 7. marraskuuta 1990 Madrid, Madridin maakunta, Espanja) on espanjalainen jalkapallomaalivahti, joka seuratasolla edustaa Englannin Valioliigassa pelaavaa Manchester Unitedia.


title: David de Gea

text: De Gea on Atlético Madridin kasvatti. Hän pelasi ensimmäisen kauden ammattilaisurallaan lähinnä Atlético Madridin reservijoukkueessa, joka pelasi maan kolmanneksi korkeimalla sarjatasolla.


title: David de Gea

text: Kaudella 2009–2010 hän sai kutsun ensimmäistä kertaa edustusjoukkueeseen, ykkösmaalivahti Sergio Asenjon ollessa pelaamassa maaotteluita. 30. syyskuuta 2009 De Gea korvasi loukkaantuneen Roberton Mestarien liigan ottelussa Portoa vastaan. Kolme päivää myöhemmin De Gea teki ensiesiintymisensä Espanjan pääsarjassa kotiottelussa Real Zaragozaa vastaan. Samaisessa ottelussa hän onnistui torjumaan Marko Babićin laukoman rangaistuspotkun. Joukkue eteni Eurooppa-liigassa aina loppuotteluun saakka, jossa se kohtasi englantilaisen Fulhamin. Loppuottelu päättyi varsinaisella peliajalla tasalukemiin 1–1 ja eteni täten jatkoajalle, jossa voiton Atléticolle ratkaisi Diego Forlán.


title: David de Gea

text: Seuraava kausi 2010–2011 alkoi voittokkaasti, kun Atlético kaatoi UEFA Super Cupin loppuottelussa Internazionalen luvuin 2–0. De Gea torjui ottelussa Diego Militon laukoman rangaistuspotkun.


title: David de Gea

text: 24. toukokuuta 2011 Manchester Unitedin päävalmentaja Alex Ferguson ilmoitti De Gean olevan lähellä siirtoa englantilaisseuraan korvaamaan kokenutta Edwin van der Saria, joka päätti pelaajauransa. 29. kesäkuuta 2011 siirto sai lopullisen vahvistuksen ja De Geasta maksetun siirtokorvauksen arvioidaan olevan 20–25 miljoonan euron välillä. Hän solmi manchesterilaisseuran kanssa viisivuotisen sopimuksen.


title: David de Gea

text: Virallisen ensiesiintymisensä uudessa seurassaan hän teki 7. elokuuta 2011 Community Shieldissä paikallisvastustaja Manchester Cityä vastaan.


title: Linja 7 (Pariisin metro)

text: Paris Métro Ligne 7 (Linja 7) on yksi Pariisin metron linjoista. Linja liittää La Courneuven pohjoisesta Ivry-sur-Seineen ja Villejuifiin etelässä.


title: Linja 7 (Pariisin metro)

text: Linja on Pariisin metron kolmanneksi käytetyin noin 121 miljoonalla matkustajalla vuodessa (mukaan laskettu linjan 7bis käyttäjämäärät). Se on myös Pariisin metron pisin linja (22,4 km) ja siinä on linjoista eniten asemia (38). Keskimääräinen asemien välimatka on 605 metriä. Linja 7 on lisäksi toinen Pariisin metron kahdesta linjasta, jotka haarautuvat (toinen on linja 13). Linjan kalustona on viisivaunuisia MF 77 -yksiköitä.(Linja haarautuu kahtia.)


title: Apostolos Nikolaidis Stadium

text: Apostolos Nikolaidis Stadium () on jalkapallostadion Ateenassa.


title: Apostolos Nikolaidis Stadium

text: Stadion kuului useita vuosia Panathinaikosin jalkapallojaoston ja koripallojaoston kotiareenaksi. Nykyisin stadionia käyttävät lentopallojaoston ja koripallojaoston naisjoukkueet.


title: Apostolos Nikolaidis Stadium

text: Stadion rakennettiin vuonna 1922. Samalla seuralle annettiin vapaa käyttöoikeus stadionille seuraavaksi yhdeksäksikymmeneksi vuodeksi. Vuonna 1928 Apostolos Nikolaidis Stadiumille rakennettiin ensimmäiset katsomot. Kymmenen vuoden kuluttua stadionille asennettiin keinovalaistukset ensimmäisenä Kreikassa. Vuosina 1958–1959 pelikentälle asennettiin nurmikenttä; tälläkin kertaa ensimmäisenä Kreikassa. Stadionin itäkatsomon alle rakennettiin 1500 katsojan sisähalli, joka oli seuran koripallo- ja lentopallojaostojen kotihalli.


title: Apostolos Nikolaidis Stadium

text: Vuonna 1984 Panathinaikos FC jätti stadionin ja siirtyi Ateenan olympiastadionille. Jalkapallojaosto teki paluun Apostolos Nikolaidis Stadiumille vuonna 2001, jonka seurauksena pelipaikkaa tuli remontoida täyttämään UEFAn nykypäivän vaatimukset. Tärkeimpiä parannuskohteita tuolloin olivat lehdistö- ja televisiointitilat sekä stadionin valaistus. Jo tuolloin Panathinaikos ilmoitti, että remontti oli vain väliaikainen ratkaisu ja tulevaisuudessa seura rakennuttaisi uuden pelipaikan. Remontin jälkeen stadionin laajentaminen nousi esille, koska uuden stadionin rakennuttaminen oli jäissä. Stadionin etelänpuoleiselle Tsochakadulle suunniteltiin rakennettavaksi uutta katsomonosaa, jolloin stadionin kokonaiskapasiteetti nousisi 25 000 henkeen. Vuonna 2003 uuteen stadioniin ei ollut vieläkään saatu selvyyttä, jolloin ehdotettiin vanhan stadionin purkamista ja kokonaan uuden peliareenan rakentamista. Jotta uusi 35 000-paikkaiseksi kaavailtu stadion olisi saatu mahtumaan paikalle, olisi lähikoulut pitänyt siirtää sekä Tsochakatu hävittää kokonaan. Lisäksi stadion olisi pitänyt rakentaa etelä–pohjois-suuntaiseksi.


title: Apostolos Nikolaidis Stadium

text: Vuonna 2004 Panathinaikos muutti takaisin Olympiastadionille. Kreikkalaisseurat olivat saaneet pelata erikoislisenseillä europelejä, koska monia urheilupaikkoja kunnostettiin vuoden 2004 olympialaisiin. Ateenan olympialaisten jälkeen UEFA ei enää myöntänyt erikoislupaa. Kesällä 2005 Panathinaikos päätti uuden stadionin rakentamisesta Votanikosiin ja samalla vanhan Apostolos Nikolaidis Stadiumin tulevaisuus näytti uhkaavalta. Vanha stadion oli määrä räjäyttää ja tilalle tehdä puisto. Uuden Marfin Green Arenan rakennustyöt aloitettiin alkuvuodesta 2008.


title: Apostolos Nikolaidis Stadium

text: Stadion on nimetty Panathinaikosin entisen presidentin, Apostolos Nikolaidisin, mukaan. Yleisin nimitys pelipaikalle on kuitenkin Leoforos Stadium. Kreikan kielessä Leoforos tarkoittaa katua ja stadion sijaitsee Leoforos Alexandrasin varrella, josta nimitys tulee.


title: Apostolos Nikolaidis Stadium

text: Parhaiten stadionille pääsee julkisilla liikennevälineillä, joita suositellaan käytettäväksi omien autojen sijaan. Ateenan metron kolmoslinjalla sijaitseva Ambelokipin metroasema on kahdensadan metrin päässä pelipaikasta. Keskustasta pääsee myös johdinbusseilla 7, 8 ja 14, jotka pysäköivät stadionin läheisyyteen.


title: Sirenomelia

text: Sirenomelia (tai merenneitosyndrooma) on erittäin harvinainen epämuodostuma, jossa lapsi syntyy jalat yhteen sulautuneina. Tilaan liittyvien kehityshäiriöiden takia se johtaa yleensä nopeasti vastasyntyneen kuolemaan. Yhdysjalkaisuuden lisäksi epämuodostuneilla lapsilla esiintyy usein munuaisten agenesiaa (puuttumista) ja monia muita vakavia elimellisiä vikoja. Sirenomeliaa pidettiin aiemmin kaudaalisen regressio-oireyhtymän vakavana muotona, mutta nykyisin niitä pidetään erillisinä häiriöinä.


title: Sirenomelia

text: Noin yhdellä syntyvällä lapsella 100 000:sta on sirenomelia.


title: Carter Burwell

text: Carter Burwell (s. 18. marraskuuta 1955) on yhdysvaltalainen elokuvamusiikin säveltäjä. Burwell tunnetaan muun muassa pitkään jatkuneesta yhteistyöstään Joel ja Ethan Coenin kanssa.


title: Carter Burwell

text: Burwell teki bachelor-tutkinnon humanistisissa aineissa Harvardin yliopistossa ja opiskeli sitten tietokoneanimaatiota Massachusetts Institute of Technologyssä sekä tietokonealaa ja musiikkia New York Institute of Technologyssä. Hänen yhteistyönsä Coenin veljesten kanssa alkoi näiden esikoiselokuvasta "Blood Simple".


title: Arthur af Forselles

text: Arthur Edvard af Forselles (11. helmikuuta 1864 Lammi – 27. heinäkuuta 1953 Kannus) oli suomalainen lääkäri, professori ja poliitikko. Hän toimi Helsingin yliopiston korva-, nenä- ja kurkkutautiopin ylimääräisenä professorina 1907-1929.


title: Arthur af Forselles

text: Af Forselles oli säätyvaltiopäivien ritariston ja aatelin jäsen valtiopäivillä 1897, 1899, 1905–1906. Eduskuntaan hänet valittiin kolmivuotsikaudeksi vuoden 1919 vaaleissa RKP:n edustajana. Af Forselles oli myös Helsingin kaupunginvaltuuston jäsen.


title: Zachris Castrén

text: Zachris Castrén (12. joulukuuta 1868 Oulu – 31. tammikuuta 1938 Helsinki) oli kansansivistysmies, työväenopiston johtaja ja liberaali poliitikko. Hän vaikutti nuorsuomalaisissa ja Edistyspuolueessa.


title: Zachris Castrén

text: Zachris Castrén kuului Castrénin sivistyssukuun. Hänen vanhempansa olivat kauppias Zachris Castrén ja Maria Gummerus. Kielentutkija Matthias Alexander Castrén oli hänen setänsä. Castrén opiskeli uskonnonfilosofiaa, väitteli tohtoriksi 1899 ja nimitettiin käytännöllisen filosofian dosentiksi yliopistoon 1903. Siinä välissä hän oli ylioppilaskunnan puheenjohtajana. Hän kiinnostui liberaaleista filosofeista ja tuli jo nuorena tunnetuksi uskonnonvapauden puolustajana. Hän liittyi nuorsuomalaisiin ja osallistui sortovuosina Kagaalin toimintaan. Castrén valittiin eduskuntaan kerran, vuoden 1909 vaaleissa, mutta kausi jäi lyhyeksi kun eduskunta hajotettiin jo alle puolen vuoden kuluttua. Eduskuntakaudellaan hän oli toimitusvaliokunnan puheenjohtaja. Sosiaalireformistina hän oli K. J. Ståhlbergin tavoin "varpusten" johtajia ja kuului vuosia Nuorsuomalaisen Puolueen hallitukseen.


title: Zachris Castrén

text: Castrénin tärkein työsarka oli kansansivistystyö. Hän oli Valvojan päätoimittaja 1906–1908 ja 1914–1919, kansanvalistusseuran puheenjohtaja 1919–1938 ja ennen kaikkea 1914–1938 vasta perustetun Helsingin työväenopiston ja 1917–1938 Työväenopistojen liiton johtaja. Hän uskoi sivistämisen ja kriittisen ajattelun opetuksen työväestölle tasoittavan myös yhteiskunnallista eriarvoisuutta. Castrén veti linjat nk. tieteelliselle työväenopetukselle Suomessa, mutta vastusti marxilaista sosialismia epätieteellisenä ja tuhoisana. Hän puolusti työväenopistoliikkeen johdossa itsenäistä reformilinjaansa sekä konservatiivista kirkkoa että kumouksellista vasemmistoa vastaan.


title: Zachris Castrén

text: Sisällissodan jälkeen Castrén kuitenkin vetosi julkisesti punavankien inhimillisen kohtelun puolesta ja tuki maltillisen työväenliikkeen toiminnan uudelleen käynnistämistä. Hän oli valtiomuotokiistassa tasavaltalaisten johtajia ja oli perustamassa Kansallista Edistyspuoluetta, jonka hallitukseen kuului sitten vuosia. Niin ikään hän oli vuosikaudet puolueen pää-äänenkannattajan Helsingin Sanomien johtokunnassa, samoin Otavan. Castrén ei onnistunut palaamaan eduskuntaan, mutta pääsi vielä Ståhlbergin valitsijamieheksi presidentinvaaleissa 1931 ja 1937.


title: Zachris Castrén

text: Castrén oli myös 1920–1936 Kunnallisvirkamiesliiton puheenjohtajana ja 1922–1934 Henkisen Työn Yhtymän (myöhempi TVK) varapuheenjohtajana johtamassa nousevan keskiluokan palkkataistelua. Tämä, sekä radikaali kanta uskonnonvapauskysymyksessä, leimasivat häntä ja saattoivat muodostua rasitteeksi puolueellekin. Kuuluessaan pitkään myös Suomen Rauhanliiton johtoon hän joutui 1930-luvulla jopa Etsivän Keskuspoliisin kirjoihin poliittisesti epäilyttävänä. Hänen viimeinen valitsijamiesehdokkuutensa oli samalla myös poliittinen kampanja tällaista poliisivaltiota vastaan.


title: Zachris Castrén

text: Castrénilla oli yhteensä kolme puolisoa, Sigrid Lyche vuosina 1894–1905, Elli Kyander 1907–1917 ja Sylvi Maria Heikel 1918 alkaen. Metsänhoitaja, opettaja Sakari Harald Castrén (s. 1896) oli Castrénin poika ensimmäisestä avioliitosta.


title: Zachris Castrén

text: Castrénille myönnettiin professorin arvo vuonna 1928.


title: Juho Haveri

text: Juho Haveri (31. elokuuta 1876 Vimpeli – 28. huhtikuuta 1961 Vimpeli) oli kansakoulunopettaja, pankinkamreeri ja poliitikko. Hän vaikutti Nuorsuomalaisissa. Hänen vanhempansa olivat maanviljelijä Antti Kustaa Haveri ja Anna Spangar. Vuonna 1896 hän meni naimisiin Maria Heikkilän kanssa.


title: Juho Haveri

text: Haveri tuli valituksi eduskuntavaaleissa 1907 jäseneksi ensimmäiseen yksikamariseen eduskuntaan. Jäätyään eduskunnan ulkopuolelle seuraavissa vaaleissa 1908, hän pääsi läpi vielä vaaleissa 1909. Toimi kansanedustajana päättyi lopulta kevättalvella 1910.


title: Bakkhantit (Euripides)

text: Bakkhantit (, ) on Euripideen kirjoittama antiikin kreikkalainen tragedia. Sen aiheena on Theban kuninkaan Pentheuksen ja hänen äitinsä Agauen Dionysokselta saama rangaistus, koska nämä olivat kieltäytyneet palvomasta häntä.


title: Bakkhantit (Euripides)

text: Euripides kirjoitti "Bakkhantit" noin vuonna 410 eaa. Se on viimeinen hänen säilyneistä näytelmistään. Tragedian kantaesitys oli Ateenan Dionysoksen teatterilla kaupunki-Dionysia-juhlissa vuonna 405 eaa., eli noin vuosi Euripideen kuoleman jälkeen. Näytelmän esityksen toteutti tuolloin Euripideen poika (tai pojanpoika) Euripides nuorempi. Tragedia oli osa Euripideen kirjoittamaa tragediatrilogiaa, johon kuuluivat myös näytelmät "Ifigeneia Auliissa" ja "Alkmaion Korintissa". Trilogia voitti juhlien näytelmäkilpailussa ensimmäisen palkinnon.


title: Bakkhantit (Euripides)

text: "Bakkhantit" sai suuren suosion, ja se vaikuttaa olleen antiikin aikana yksi suosituimpia tragedioita. Tämän vuoksi sitä myös lainataan usein antiikin kirjallisuudessa, ja siitä tehtiin lukuisia jäljitelmiä.


title: Bakkhantit (Euripides)

text: Tragedia koostuu runosäkeestä.


title: Bakkhantit (Euripides)

text: Euripides kertoo tragediassaan nuoresta Dionysoksesta, joka kuolevaisiin sukulaisiinsa suuttuneena oli marssinut bakkhanttien eli metelöivän naisseurueensa kanssa Vähästä-Aasiasta Boiotian tärkeimpään kaupunkiin Thebaan kostaakseen Kadmokselle ja tämän sukulaisille, koska nämä eivät pitäneet häntä jumalana vaan äpäränä. Zeus oli nimittäin aikoinaan rakastunut Kadmokseen tyttäreeseen Semeleen ja saattanut tämän raskaaksi. Tällaisesta pelistä suivaantuneena juonikas Hera oli saanut Semelen pyytämään Zeusta ilmaantumaan kaikessa jumalallisessa loistossaan salamoineen kaikkineen. Zeus oli suostunut, mutta hänen salamansa poltti Semelen. Sikiön Zeus kuitenkin ehti pelastaa Semelestä ja ompeli sen reiteensä. Reisikohdusta syntyi sitten Dionysos, jonka Zeus luovutti lähdenymfi Dirkelle. Semelen sisar Agaue ja muu perhe ei kuitenkaan uskonut Semelen pojan isäksi Zeusta.


title: Bakkhantit (Euripides)

text: Näytelmä sijoittuu Thebaan Kadmeian eli kuninkaanlinnan edustalle. Vanha kuningas Kadmos on luovuttanut vallan tyttärensä Agauen pojalle Pentheukselle. Näyttämön keskellä on Semelen muistomerkki, jonka lähistöllä näkyy yhä Zeuksen salamasta liekehtiviä rakennuksia. Näkösällä ovat myös Dirke-lähde ja Ismenos-virta. Kaukana siintävät Kithairon-vuoren huiput.


title: Bakkhantit (Euripides)

text:
Ensiksi näyttämölle saapuu Dionysos, jota näytelmässä kutsutaan myös nimillä Bakkhos, Bromios, Eukhios ja Iakkhos. Dionysos kertoo, kuka hän on ja missä tarkoituksessa hän on Thebaan saapunut: Hän on tullut Aasiasta, tarkemmin sanoen Lyydiasta, ja kulkenut Fryygian, Persian, Baktrian, Meedian ja Arabian kautta Kreikkaan puolustamaan jumaluuttaan thebalaisten ennakkoluuloja vastaan. Hänellä on aikomuksena tuoda omat riittinsä ja palvontamenonsa Thebaan. Mukanaan Dionysos oli tuonut bakkhanttien eli mainadien joukon. Nämä Dionysoksen jumaluuden humalluttamana irstailevat naiset kuljeksivat reuhaten hiukset hajallaan ja kiljuivat ”"io Bakkhe!"” juopuneilla äänillään huilujen ja symbaalien säestyksellä. Tähän laumaan olivat heti liittyneet myös Dionysoksen tädit Agaue, Ino ja Autonoe nuoren vaalean tulokkaan ihastuttamina.
Myös ennustajavanhus Teiresias kuulee linnan porttien edestä remuavaa mekastusta ja joutuu itsekin jumalallisen hurmion valtaan. Vanha kuningas Kadmoskin tulee takahuoneista ottamaan selvää metelistä. Pian ovat molemmat ukot jumalallisessa hurmoksessa peruukit päässä ja täysissä meikeissä keskellä bakkhantteja pyörimässä. Keskelle orgioita ilmaantuu kuningas Pentheus vimmoissaan: Kaupungin naiset olivat jättäneet kotilietensä ja paenneet Kithairon-vuorelle aikomuksenaan palvoa jotakin uutta jumalaa. Sitten Pentheus huomaa tyrmistyksekseen thyrsossauvaansa heiluttelevan Kadmoksen ja kirjavaan kauriintaljaan pukeutuneen Teiresiaan. Seuraa tiukka puhuttelu, jonka kestäessä Pentheus yrittää riistää Kadmoksen peruukin ja saada naisten keskellä riekkuvat ukot järkiintymään: Koko joukko rautoihin, ellei muu auta! Teiresias kuitenkin moittii Pentheuksen asennetta ja kehottaa tätä ottamaan vastaan uuden jumalan, joka on sentään keksinyt viinin ja on muutenkin todella mahtava herra. Kadmos säestää huomauttamalla, että Dionysos, vaikka tulokas onkin, on sentään Semelen poika. Pentheus uhkaa kuitenkin kitkerin sanoin kostaa ja lähettää miesjoukon ottamaan kiinni mokoman tyttöpojan. Kadmos ja Teiresias liittyvät bakkhanttinaisten parveen.


title: Bakkhantit (Euripides)

text: Kuoro-osuuden jälkeen näyttämölle astuu palvelija mukanaan kahlehdittu Dionysos ja kertoo, ettei tämä ollut pidätettäessä tehnyt vastarintaa; päinvastoin, tämä oli pyytänyt päästä kahleisiin vaikkei oikein ollutkaan niissä pysynyt. Tämän kuultuaan Pentheus käskee vapauttamaan vieraan nuorukaisen kahleista. Korea nuorukainen kertoo tulleensa Lyydiasta, jossa hänet oli initioitu Bakkhoksen menoihin, mutta kieltäytyy sanomasta mitään uudesta jumalasta ja orgiastisista menoista. Pentheus vihastuu uudelleen ja käskee heittää muukalaisen tyrmään. Nuorukainen ottaa vastaan kahleet mutta varoittaa, että Dionysos ei jätä rankaisematta tällaista epäystävällisyyttä.


title: Bakkhantit (Euripides)

text:
Tässä tilanteessa aasialaisten mainadien kuoro tuntee itsensä hylätyksi ja suojattomaksi. Naiset huhuilevat avukseen johtajaansa Dionysosta ja puhuttelevat Dirkea, joka on sekä Theban suojelija että Dionysoksen imettäjä. Yht'äkkiä kuuluu Dionysoksen ääni ensin ikään kuin kuulijoiden sisältä. Ääni kertoo, mitä kaikkea onnettomuutta Dionysos on Pentheukselle rangaistukseksi toteuttamassa. Ensiksi Bakkhos oli järistyttänyt kuninkaanlinnan perustuksia ja polttanut Semelen haudan. Sitten Bromios oli luonut linnan aulaan kummitushahmon, jota Pentheus oli turhaan yrittänyt miekallaan ilmaa huitoen saada tapetuksi. Lopuksi koko rakennus oli yht'äkkiä romahtanut kokoon.
Pentheus ilmestyy uudelleen näyttämölle ja häkeltyy nähdessään muukalaisen ilman kahleita. Nuorukainen sanoo Dionysoksen vapauttaneen hänet. Siinä samassa he näkevät paimenen olevan tulossa Kithaironilta. Paimenella on uutisia kerrottavanaan: Hän oli nähnyt kolme naislaumaa nukkumassa taivasalla. Yhden lauman johtajana näytti olevan Agaue. Tämä oli äkkiä herännyt ja huutanut laumaansa pukeutumaan kauriinnahkoihin ja vyöttäytymään käärmeisiin. Paimen oli myös nähnyt, miten muutamat naiset, joilla oli kotonaan imeväisikäisiä vauvoja, olivat imettämässä sudenpoikasia. Yksi nainen puolestaan oli saanut lähteen aikaan lyömällä sauvallaan kallioon, toinen taas oli sauvansa lyönnillä saanut viinin virtaamaan kallioseinämästä. Edelleen paimen kertoo yrittäneensä tovereineen ottaa Agaue kiinni, mutta hurjistuneet naiset olivat joukolla hyökänneet paimenten kimppuun ja ajaneet heidät pakoon. Naiset olivat paljain käsin repineet kotikarjaa luurangoiksi ja lihapaloiksi. Sitten naiset olivat hyökänneet kahteen pikkukylään ja haavoittaneet thyrsossauvoillaan kyläläisiä. Tämän jälkeen he olivat palanneet tukikohtaansa ja pesseet veritahransa Dionysoksen voiman avaamissa lähteissä. Sanansaattaja lopettaa puheensa kehotukseen ottaa vastaan tämä uusi jumala, joka on antanut viiniköynnöksen ihmisille tuskien lievittäjäksi: Jos ei ole viiniä, ei ole Afroditeakaan eikä muutakaan ihmiselon ihanuutta.


title: Bakkhantit (Euripides)

text: Pentheus käskee lähettää sotilaita panemaan bakkhantit kuriin. Vaalea nuorukainen varoittaa tekemästä tätä, mutta lupaa viedä Pentheuksen paikan päälle, jos tämä haluaisi katsella bakkanaaleja. Pentheuksen innostuttua ajatuksesta nuorukainen saa suostutelluksi Pentheuksen pukeutumaan naiseksi sillä verukkeella, että näin olisi turvallisempaa. Tämä on käännekohta, sillä Pentheus on näin joutumassa jumaluuden valtaan. Hän sanoo näkevänsä kaksi aurinkoa ja kaksi Thebaa. Kääntäessään katseensa nuorukaiseen Pentheus huomaa ihmeekseen näkevänsä häivähdyksen sarvipäistä härkää. Pentheus oikein innostuu naiseksi pukeutumisesta toteuttaen samalla ”naisellisen turhamaisuuden” stereotypioita.


title: Bakkhantit (Euripides)

text: Kun kaikki on valmista, he lähtevät vuoria kohti kepeästi keskustellen. Tässä keskustelussa nuorukainen asettaa sanansa sillä tavalla, että ne samalla ironisesti ennustavat Pentheuksen tulevan onnettomuuden:


title: Bakkhantit (Euripides)

text: Tapahtumien suora seuranta loppuu tähän. Muutaman kuvitteellisen tunnin kuluttua näyttämölle saapuu palvelija, joka oli ollut saattamassa Pentheusta vuorille. Palvelija kertoo kuoroyleisölle uutisen: Pentheus on kuollut. Tästä uutisesta riemuitseva muukalaisnaisten kuoro haluaa kuulla kaiken yksityiskohtia myöten. Sanansaattaja jatkaa: Muukalaisen opastamana he olivat tulleet vuorelle, mutta Pentheus tuli asettuneeksi sellaiseen paikkaan, että hän ei kyennyt näkemään naisia. Niinpä muukalainen oli tullut avuksi erikoisella tavalla. Hän sai jotenkin kokonaisen ison kuusen taivutetuksi kaarelle, istutti Pentheuksen latvaan ja suoristi jälleen kuusen. Tämä oli hieno näköalapaikka, mutta kumpaankin suuntaan. Äkkiä kuului taivaalta huuto joka käski bakkhantteja rankaisemaan kuusen latvassa istuvaa miestä Dionysoksen pyhien menojen halveksimisesta. Hurjistuneet naiset kiskoivat puun juurineen maasta, ja Pentheus putosi maahan suureen ääneen valitellen, sillä hänelle oli valjennut, että tämä on hänen elämänsä viimeinen päivä. Ensimmäisenä Pentheuksen kimppuun hyökkäsi hänen äitinsä Agaue suu vaahdossa ja silmät väärin päin kääntyneinä. Välttääkseen äitinsä raatelevat kynnet Pentheus heitti pois peruukkinsa paljastaen kasvonsa. Äitinsä poskea koskettaen hän pyysi rukoillen:


title: Bakkhantit (Euripides)

text: Sanansaattaja jatkaa: Sokeassa raivossaan Agaue oli katkaissut pojaltaan kaulan samalla kun Ino ja Autonoe heittelivät sisarenpojastaan irti repimiään lihapaloja ja luunkappaleita ympäri maastoa. Sitten Agaue oli asettanut Pentheuksen pään thyrsossauvan nokkaan ja lähtenyt kohti Thebaa.


title: Bakkhantit (Euripides)

text: Sanansaattaja lopettaa kertomuksensa ja on jo lähdössä, kun näköpiiriin tulee Agaue kantaen käsissään Pentheuksen päätä. Edelleen Dionysoksen hurmion vallassa hän näyttää kaikille saalistaan, Pentheuksen päätä, jonka hän itse uskoo olevan leijonan pää. Sitten astuu esille Kadmos seurueineen kantaen kuninkaan muita jäännöksiä. Saaliistaan ylpeillen Agaue sanoo Kadmokselle hankkineensa itselleen nyt sellaista mainetta, jota ei kangaspuiden ääressä saavuteta. Kadmos, joka oli jo aikaisemmin tullut järkiinsä, käskee Agaueta vielä tarkemmin katsomaan saalistaan. Vihdoin Agauekin huomaa kantavansa poikansa päätä.


title: Bakkhantit (Euripides)

text: Meille säilyneen näytelmäversion lopussa Dionysos ilmaantuu lausumaan tuomioennustuksensa: Kadmos muuttuisi käärmeeksi ja tulisi hallitsemaan barbaarikansaa vaimonsa Harmonian kanssa. Agauen kohtalona taas olisi elää maanpaossa sisartensa kanssa. Näytelmä päättyy siihen, että tuomitut valittavat kovaa kohtaloaan.


title: Bakkhantit (Euripides)

text: "Bakkhantteja" on pidetty yhtenä Euripideen parhaista tragedioista ja usein myös yhtenä suurimmista kreikkalaisista tragedioista. Erääksi näytelmän teemaksi voidaan nähdä kysymys, missä määrin irrationaalisuudelle on sijaa järjestäytyneessä yhteiskunnassa. Samalla näytelmän on tulkittu muun muassa kommentoivan sitä, että Kreikkaan alkoi sen kirjoitusaikana tulla yhä enemmän uusia vaikutteita itämaisista uskonnoista.


title: Bakkhantit (Euripides)

text: Huomiota on kiinnitetty siihen, että joissakin kohdin näytelmän traagisuuteen kietoutuu koomisia juonteita. Ehkä selvin esimerkki tästä on kohtaus, jossa Dionysoksesta innostuneet Teiresias ja Kadmos ovat vaivalloisesti etenemässä Kithaironin vuorelle toinen toistaan rohkaisten. Näiden kahden dionyysisiin vetimiin sonnustautuneen vanhuksen keskinäinen sanailu, jossa rampa taluttaa sokeaa, tuo sellaista groteskia huumoria näyttämölle, jota Euripideen edeltäjillä Aiskhyloksella ja Sofokleella ei esiinny. Myös Pentheuksen naiseksi pukeutumiseen Dionysos-nuorukaisen auliilla avustuksella sekoittuu sekä koominen rajojen rikkominen että traaginen valmistautuminen omaan väkivaltaiseen kuolemaan. Jos tätä Dionysoksen ja Pentheuksen kohtausta lähestytään homoseksuaalista tulkinta-avainta käyttäen, kuten joskus on tehty, näytelmän tulkinta ainakin tältä osin muuttuu aidosti moniääniseksi: toiset näkevät siinä drag show’n, toiset taas homoeroottisen ihastumisen.


title: Bakkhantit (Euripides)

text: Vaikka "Bakkhantit"-näytelmässä onkin koomisia aineksia, sen tapahtumat ovat myös hyvin julmia ja katsojan oikeudentuntoa koettelevia. Pentheuksen kohtalossa jonkinlainen paha saa palkkansa, mutta tämä oikeudenmukaisuus on jotenkin vääristynyttä. Dionysoshan tässä perää oikeutta ja loukattua kunniaansa. Hän myös saa hyvityksen. Jokaisen katsojan ratkaistavaksi jää, oliko rangaistus kohdallaan ja ketä pitää säälitellä, jos ketään. Pentheusta on verrattu suojaamattomaan sähkölankaan koskeneeksi nuorukaiseksi, joka tietämättömyyttään ja liiallista itsevarmuuttaan uhmasi luonnonlain tapaista voimaa, jota hän ei ymmärtänyt ottaa huomioon. Rangaistus ei tule pahoista teoista vaan pikemminkin tietynlaisesta hybriksestä.


title: Bakkhantit (Euripides)

text: Näytelmää on myös tulkittu allegorisesti pitäen lähtökohtana "Bakkhanttien" alkua: Dionysos on tullut istuttamaan mysteerinsä Thebaan. Niinpä on esitetty, että näytelmän monet yksityiskohdat kuvaisivat itse asiassa Dionysoksen mysteerien initiaatiomenoja. Näin ollen Euripideen näytelmä olisi eräänlainen pyhä kertomus ("hieros logos"), jonka tarkoituksena olisi paljastaa näitä mysteereitä niin pitkälle kuin mahdollista. Monet ovat kuitenkin sitä mieltä, että näytelmässä ei suinkaan paljasteta mysteereitä, vaan vastaukset löytyvät, jos ovat löytyäkseen, Euripideen suhteesta omaan yleisöönsä. Mitä hän halusi opettaa ihmisille? Ehkä hän halusi palata kreikkalaiseen alkudraamaan ja yhdistää riitin ja myytin. Tällöin näytelmässä on vähemmän Euripideen omaa ainesta kuin on kuviteltu. Tai ehkä Euripides halusi vain tuottaa jotain sellaista, mitä hän tiesi katsojien odottavankin Dionysosta käsittelevältä näytelmältä. Viinin keksijää ja levittäjää Dionysosta ei voi ajatella ilman hillittömiä bakkhanttinaisia, ja silloin yhtä ja toista voi päästä tapahtumaan. Joka tapauksessa näytelmä omalta osaltaan vahvistaa kuvaa Dionysoksen moniselitteisyydestä.


title: Heidi Zeller-Bähler

text: Heidi Zeller-Bähler (s. 25. heinäkuuta 1967 Sigriswil) on entinen sveitsiläinen alppihiihtäjä.


title: Heidi Zeller-Bähler

text: Zeller-Bähler kilpaili ensimmäisen kerran alppihiihdon maailmancupissa kaudella 1986 ja oli kauden yhteiskilpailussa 19. Hän voitti urallaan kolme maailmancupin osakilpailua, kaksi suurpujottelussa ja yhden super-g:ssä. Maailmancupin kokonaiskilpailun paras sijoitus on kaudelta 95, jolloin hän sijoittui kolmanneksi. Zeller-Bähler osallistui urallaan kaksiin talviolympialaisiin. Albertvillen talviolympaisissa vuonna 1992 hän kilpaili syöksylaskussa ja Super-G:ssä sekä alppiyhdistetyssä. Vuoden 1994 talviolympialaisiin Lillehammerissa hän kilpaili syöksylaskussa, Super G:ssä ja suurpujottelussa. Hänen paras sijoituksensa olympialaisista on Lillehammerin suurpujottelun 9. sija.


title: Hoffman Island

text: Hoffman Island on yksi Lower New York Bayn kahdesta keinotekoisesta saaresta. Vuonna 1873 luotu saari sijaitsee Staten Islandin South Beachin ulkopuolella. Sen läheisyydessä sijaitsee lahden toinen keinotekoinen saari, Swinburne Island.


title: Hoffman Island

text:
Saari luotiin lisäämällä täyttömaata Orchard Shoalsin matalikolle vuonna 1873. Nimensä saari sai New Yorkin entiseltä pormestarilta ja osavaltion entiseltä kuvernöörniltä, John T. Hoffmanilta.
Saarta ja viereistä Swinburne Islandia käytettiin 1800-luvun lopussa ja 1900-luvun alussa karanteeniasemana, johon sijoitettiin Ellis Islandille saapuneet maahanmuuttajat, joilla havaittiin jokin tartuntatauti.


title: Hoffman Island

text: Ensimmäisen maailmansodan aikana saaria käytettiin sataman puolustusasemana, ja sodan jälkeen saarille varastoitiin laivaston varusteita. Toisen maailmansodan aikana Yhdysvaltain kauppalaivasto ja U.S. Maritime Service käyttivät saaria harjoitteluasemana.


title: Hoffman Island

text: Toisen maailmansodan jälkeen saaret hylättiin. Kaupunkisuunnittelijat ja poliitikot kehittivät useita suunnitelmia saarten käytöstä. Robert Moses ja Bernard Baruch kannattivat saarten muuttamista kaupungin puistoksi, mutta suunnitelma unohtui pian. Vuonna 1961 Hoffman Islandin jäljellä olleet rakennukset tuhottiin.


title: Hoffman Island

text: Nykyään National Park Service omistaa sekä Hoffman Islandin että Swineburne Islandin, ja ne kuuluvat Staten Islandin Gateway National Recreation Areaan. Saarten linnuston suojelemiseksi saaret eivät kuitenkaan ole yleisön käytössä. Hoffmanin saarella pesii lukuisia kahlaajia, kuten jalohaikara, yöhaikara ja pronssi-iibis. Vuodesta 2001 saarilla on tavattu myös talvehtivia kirjohylkeitä.


title: Xuanzang

text: Xuanzang () (602/603–664) oli kiinalainen buddhalainen munkki, tutkija, tutkimusmatkailija ja kääntäjä, joka lähensi Kiinaa ja Intiaa varhaisella Tang-kaudella.


title: Xuanzang

text: Xuanzang syntyi Henanin maakunnassa joko vuonna 602 tai 603 ja oli jo nuorena hyvin lahjakas. Hän luki mielellään pyhiä kirjoituksia.


title: Xuanzang

text: Hän asui Luoyangin kaupungissa ja meni 13-vuotiaana buddhalaisluostariin. Sui-dynastian kaatumisen aiheuttamien levottomuuksien takia hän matkusti Chengduun Sichuaniin. Sieltä hän lähti kiertämään Kiinaa ja etsimään buddhaisuuden pyhiä kirjoituksia. Lopulta hän päätyi Chang'anin kaupunkiin. Siellä heräsi hänen halunsa käydä Intiassa. Hän tiesi myös munkki Faxianin matkustaneen Intiaan ja tämän tavoin oli huolissaan Kiinaan päätyneiden buddhalaisten pyhien kirjoitusten epätäydellisyydestä ja väärintulkinnoista.


title: Xuanzang

text: Xuanzangista tuli kuuluisa hänen 17 vuotta kestäneen Intian matkansa ansiosta. Hän tallensi matkan yksityiskohtaisesti omaelämäkertaansa, joka toimi pohjana ja innoituksena eeppiselle "Xiyouji"-romaanille. Matkan jälkeen vuonna 645 hänet toivotettiin tervetulleeksi takaisin, ja häntä pyydettiin useisiin korkeisiin maallisiin virkoihin, mutta hän kieltäytyi ja vetäytyi luostariin ja omistautui tutkimaan buddhalaisia tekstejä kuolemaansa saakka vuoteen 664.


title: Kim Echlin

text: Kim Echlin (s. 1955) on kanadalainen kirjailija, käsikirjoittaja ja opettaja. Hän opettaa kirjoittamista Toronton yliopistossa.


title: Kim Echlin

text: Echlin on suorittanut tohtorin tutkinnon. Hän on julkaissut kolme romaania ja yhden lastenkirjan sekä kirjoittanut tieteellisiä artikkeleita. Lisäksi hän on tehnyt dokumenttikäsikirjoituksia ja toiminut CBC:n tuottajana.


title: Grant Marshall

text: Grantley Evan Marshall (s. 18. joulukuuta 1959 Brighton), tunnetaan myös nimellä Daddy G, on englantilainen muusikko ja Massive Attack -yhtyeen toinen perustajajäsen.


title: Grant Marshall

text: Marshall liittyi The Wild Bunch -DJ kollektiiviin vuonna 1980. Kollektiivin hajottua Marshall, Robert Del Naja ja Andrew Vowles perustivat Massive Attackin.


title: Joutsenkanava

text: Joutsenkanava () on Kesäpuiston ja Mars-kentän erottava kanava Pietarin keskustassa Venäjällä. Vuosina 1711–1719 kaivettu kanava yhdistää Nevan ja Moikan. Sen pituus on 648 metriä. Kanavan ylittävät Palatsin rantakadun ja Moikan rantakakadun sillat.


title: Robert William Fisher

text: Robert William Fisher (s. 13. huhtikuuta 1961 Brooklyn, New York, Yhdysvallat) on FBI:n Ten Most Wanted Fugitives -listalla oleva rikollinen. Hänet on etsintäkuulutettu epäiltynä vaimonsa ja heidän kahden lapsensa murhista Arizonassa vuonna 2001. FBI on luvannut 100 000 dollaria pidätykseen johtavista vihjeistä.


title: Jean-Baptiste Le Blond

text: Jean-Baptiste Alexandre Le Blond (1679–1719) oli ranskalainen arkkitehti, joka työskenteli elämänsä loppuvuosina Venäjällä.


title: Jean-Baptiste Le Blond

text: Jean-Baptiste Le Blond saapui vuonna 1716 Pietari I:n kutsumana Pietariin, jossa hänet nimitettiin kaupungin pääarkkitehdiksi. Vuosina 1716–1717 hän laati Pietarille yleiskaavan. Ellipsinmuotoisen vallituksen ympäröimä suorakulmainen kaava ei ottanut huomioon alueen luonnonolosuhteita ja jäi siksi pääosin toteuttamatta. Le Blond osallistui myös Pietarhovin ja Strelnan palatsi- ja puistoalueiden sekä Kesäpuiston suunnitteluun. Yhdessä Domenico Trezzinin kanssa hän laati mallipiirustuksia kaupungin asuintaloja varten.


title: Töyhtötiira

text: Töyhtötiira, aikaisemmalta nimeltään harjatiira ("Thalasseus bergii") on eteläisen pallonpuoliskon valtamerten lintu.


title: Töyhtötiira

text: Linnun pituus on 46–49 senttiä, siipien kärkiväli 125–130 senttiä ja paino 325–400 grammaa. Sen höyhenpuku on valkoinen, selkä ja siivet ovat harmaat, päälaki ja töyhtö mustat, sekä hieman alaspäin kaareva nokka keltainen. Sukupuolet ovat samanvärisiä.


title: Töyhtötiira

text: Töyhtötiirat elävät satoina erillispopulaatioina Tyynellämerellä, Intian valtamerellä ja Afrikan eteläkärjessä. Siitä tunnetaan viisi alalajia. Lajin elinympäristön ala on 1–10 miljoonaa neliökilometriä ja maailman populaation koko on 150 000–1 100 000 yksilöä. Lajia ei ole tavattu Suomessa. Töyhtötiirat pesivät matalien hiekka- tai kalliosaarten ja koralliriuttojen rannoilla, yleensä täysin avoimella maalla mutta toisinaan matalakasvuisessa pensaikossa. Paikoin ne pesivät myös mantereen rannoilla. Pesimäajan ulkopuolella ne lepäilevät kallioilla, hiekkavalleilla, merimerkeissä ja laivojen mastoissa.


title: Töyhtötiira

text: Laji on sosiaalinen ja pesii yhdyskunnittain. Sen pesä on vain kuoppa maassa, johon naaras munii yhden tai kaksi munaa, hyvin harvoin kolme. Haudonta-aika on 25–30 päivää ja molemmat emot osallistuvat hautomiseen. Poikaset ovat pesäpakoisia ja jättävät pesän noin kahden päivän ikäisinä. Ne ovat lentokykyisiä 38–40 päivää vanhoina ja pesivät ensi kerran kaksivuotiaina.


title: Töyhtötiira

text: Ruokavalio koostuu pääasiassa pienistä kaloista, joita se saalistaa syöksysukeltamalla. Myös äyriäiset, kilpikonnan munat ja poikaset sekä laivoista heitetyt ruoantähteet kelpaavat lajille.


title: Kakkosen kausi 2003

text: Kakkonen on Suomen jalkapallon kolmanneksi korkein sarjataso. Kaudella 2003 sarja pelattiin neljässä lohkossa kaksinkertaisena sarjana. Lohkojen kaksi parasta joukkuetta pelasivat nousukarsinnat, jonka ensimmäisessä vaiheessa etelä- ja itälohkon sekä länsi- ja pohjoislohkojen ensimmäiset kohtasivat toisen lohkon toiseksi sijoittuneet. Näiden otteluparien voittajat pelasivat jatkokarsinnat, joiden voittajat nousivat suoraan Ykköseen ja hävinneet osapuolet karsivat Ykkösessä sijoille 11–12 sijoittuneiden joukkueiden kanssa. Lohkojen kaksi viimeistä putosivat suoraan Kolmoseen, lukuun ottamatta 11 joukkueen pohjoislohkoa, josta putosi viimeinen joukkue. Sijalle 10 sijoittuneet karsivat sarjapaikasta Kolmosen joukkueiden kanssa. IFK Mariehamn jatkoon yhteismaalein 5–4MP jatkoon vierasmaalisäännölläPS Kemi jatkoon yhteismaalein 6–2P-Iirot jatkoon yhteismaalein 3–1IFK Mariehamn nousi Ykköseen vierasmaalisäännölläMP nousi Ykköseen yhteismaalein 4–3P-Iirot nousi Ykköseen yhteismaalein 4–1FC Kuusankoski säilytti Ykkösen paikkansa yhteismaalein 5–2Kiffen säilytti Kakkosen paikkansa yhteismaalein 8–1Huima nousi Kakkoseen yhteismaalein 5–2MaPS säilytti Kakkosen paikkansa yhteismaalein 3–2NFF luovutti, KaIK säilytti Kakkosen paikkansa


title: Kakkosen kausi 2003

text: EtelälohkoItälohkoLänsilohkoPohjoislohko


title: Tunnus (Digimon)

text: Tunnukset ovat Digimon sarjassa esiintyviä pyhiä esineitä, joiden avulla valitut lapset voivat kehittää Digimoninsa ultimate muotoon. Kun lapset olivat kukistaneet Devimonin, tämä kertoi heille että läheisellä Sarba-mantereella elää häntäkin vahvempia digimoneja ja voittaakseen heidät, lasten on kerättävä mantereelta pyhät tunnukset. Lapset löysivät merenalaisesta luolasta tunnusten kotelot vapautettuaan Whamonin ja Drimogemonin mustan esineen vallasta. Ensimmäisenä tunnuksensa löysi Taichi, mutta käytti tunnustaan väärin ja tietämättään kehitti Greymonin SkullGreymoniksi. Myöhemmin muut lapset löysivät tunnuksensa yksi kerrallaan. Pian Taichi tajusi miten tunnusta käytetään ja MetalGreymonin avulla hän voitti Etemonin. Tuhottuaan Pimeyden Valtiaat, Apocalymon tuhosi lasten tunnukset, jotta heidän digimoninsa eivät voi kehittyä, mutta lapset tajusivat että tunnukset olivat koko ajan heidän sydämissään ja voittivat Apocalymonin helposti. Toisella tuotantokaudella Digimonkeisarin alias Ken Ichijoujin hävittyä lapsille, hän sai Lempeyden tunnuksen haltuunsa ja yritti neutraloida tunnuksen avulla pimeän voiman tukikohdastaan, mutta voima oli liian suuri tunnukselle. Paildramon kuitenkin tuhosi tukikohdan nopeasti hyökkäyksellään.


Scuola Internazionale Superiore di Studi Avanzati (SISSA) on italialainen jatko-opiskelijoiden koulutus- ja tutkimuskeskus. SISSA perustettiin vuonna 1978 Triestessä itsenäisenä tieteellisenä laitoksena huipputason tutkimukseen matematiikassa, fysiikassa, astrofysiikassa, biologiassa ja neurotieteissä. Se oli ensimmäinen italialainen yliopisto, jossa opiskelijoilla oli mahdollisuus suorittaa filosofian tohtorin tutkinto. SISSAsta on valmistunut yli 500 henkilöä tutkimus- ja opetustyöhön vuoteen 2009 mennessä.


title: Scuola Internazionale Superiore di Studi Avanzati

text: SISSAn tutkimus on jaettu kahdeksaan eri sektoriin:


title: Toivo Pyörtänö

text: Toivo Kalervo Pyörtänö (20. marraskuuta 1917 Tampere – 27. kesäkuuta 2012 Juupajoki) oli maanviljelijä, kulttuuriesittelijä ja poliitikko. Hänen vanhempansa olivat työmies Väinö Herman Pyörtänö ja Olga Maria Railo. Hänen puolisonsa oli Alli Kyllikki Halme vuodesta 1941 lähtien. Pyörtänö toimi SDP:n Kuopion läänin itäisen piirin piirisihteerinä 1946–1948, jaostosihteerinä ja jaostopäällikkönä. Vuonna 1987 hän oli Kiinan kansantasavallan virallisena vieraana.


title: Toivo Pyörtänö

text: Eduskuntaan Pyörtänö tuli valituksi vuoden 1948 vaaleissa. Hän toimi kansanedustajana yhden kolmivuotiskauden, kesään 1951. Presidentin valitsijamies hän oli 1950. Myöhemmin Pyörtänö liittyi Georg C. Ehrnroothin johtamaan, 1973 perustettuun Perustuslailliseen kansanpuolueeseen ja toimi sen Hämeen läänin pohjoisen piirin puheenjohtajana.


title: 70-luvun vihannekset

text: 70-luvun Vihannekset on vuonna 2005 perustettu helsinkiläinen ramopunkyhtye.


title: 70-luvun vihannekset

text: 70-luvun Vihannekset perusti Helsingissä keväällä 2005 laulavaksi rumpaliksi ryhtynyt Pete Pajunen. Aikaisemmin Pajunen oli toiminut muun muassa Rehtorit-yhtyeen solistina ja Suspenders-yhtyeen rumpalina. Myöhemmin hän on ollut rumpalina myös Problems?:ssa. Pajunen löysi basistiksi Pete Hirvosen, jonka historiaan kuuluvat muun muassa Chasm ja Kumous. Parissa ensimmäisissä harjoituksissa kitaraa soitti kolmas Pete, joka katosi aika pian kuvioista. Kesäkuussa kitaristiksi löytyi myös The Silver Hawksissa soittava Kimmo "Chemo" Kalaja.


title: 70-luvun vihannekset

text: Jo kaksien harjoitusten jälkeen Pajunen, Pete ja Chemo äänittivät viiden kappaleen EP:n "Mullan alta", joka julkaistiin omakustanteena syksyllä 2005.


title: 70-luvun vihannekset

text: Keväällä 2006 Woimasointu julkaisi verkossa yhtyeen singlen, jolla on kappaleet "Majakanvartija" ja "Me kävelemme keskuudessanne".


title: 70-luvun vihannekset

text: Joulukuussa 2007 70-luvun Vihannekset oli "Äärimmäinen joulurauha"-kappaleellaan mukana Woimasoinnun ja Hiljaisten levyjen yhteisellä "Jouluräyhää"-kokoelmalevyllä. 70-luvun Vihannesten osuutta on arvioitu vain varsin lyhytsanaisesti: "70-luvun Vihannekset esiintyy edukseen." (Jaakko Teittinen, Chambers Magazine 1.1.2008)


title: 70-luvun vihannekset

text: Tammikuussa 2008 Woimasointu julkaisi tulevalta 70-luvun Vihannesten debyyttilevyltä nettisinkkuna kappaleen "Mun mielestä makein", jossa oli "levyn materiaalista eniten mainstream –potentiaalia" (Jake Keronen, Classic Rock Suomi, 19.4.2008)


title: 70-luvun vihannekset

text: Huhtikuussa samana vuonna 70-luvun Vihannesten erikseen nimeämätön debyyttipitkäsoitto tuli ulos niin ikään Woimasoinnun julkaisemana. Levy sai paikoin erittäinkin innostuneen vastaanoton. Noise.fi:n Olli Koikkalainen jopa listasi 70-luvun Vihannesten esikoisen yhdeksi vuoden 2008 debyyteistä.